Konfinamenduarekin konprometituak - Gazteberri.eus\nPublished29 apirila, 2020\nEuskal Autonomia Erkidegoan bizi diren 15 eta 34 urte bitarteko gazteen\n% 80 konprometituta dago koronabirusaren krisiaren ondorioz ezarritako konfinamenduarekin. Kopuru hori % 85,7ra iristen da 30 eta 34 urte bitarteko pertsona gazteen artean. Era berean, % 90ek azaldu du koronabirusarekin lotutako albiste faltsuak jaso dituela, eta % 81,7k “aktiboki” egiaztatu du jasotako mezuaren egiazkotasuna.\nDatu horiek Gazteen Euskal Behatokiak martxoaren 20tik, ostiraletik, martxoaren 29ra, igandera, (hots, konfinamenduaren hasieran) 15 eta 34 urte bitarteko euskal neska-mutilei egindako online inkestatik atera dira. Guztira, 3.482 inkesta egin dira aipatu aldi horretan, eta gehienak emakumeak izan ziren (% 70). Lagin autohautatua da, ez probabilistikoa. Hau da, inkestan parte hartu duten gazteak ez dira hautatuak izan; ostera, lagina osatzen dute inkestari erantzutea erabaki dutenek. Beraz, Gazteen Euskal Behatokiak onartzen du emaitzak ezin direla Euskadiko gazte guztietara zabaldu. Hala ere, parte-hartzaileen parte-hartze altuak konfinamenduaren hasieran gazteek bizi zuten egoeraren argazkia emango luke.\nInkestan jasotako datuen arabera, hamar gaztetatik zortzi konprometituta daude Covid-19 dela eta ezarritako konfinamenduarekin. Konfinemenduarekiko ardurak eta konpromisoak gora egiten du adinak gora egin ahala; horrela, 15 eta 19 urte bitartekoen artean konpromisoa azaltzen dutenen kopurua % 69,4koa den bitartean, 30 eta 34 urte bitartekoen artean % 85,7raino hazten da.\nTxanponaren beste aldean inolako konpromisoa ez duten gazteak aurkituko lirateke. Kasu horretan, birusa geldiarazteko isolamenduaren beharrarekin bat datozen gazteak % 6,2 besterik ez dira, hots, hamarretik bat baino gutxiago.\nAdinak gora egin ahala asperdura edo nagikeria sentimenduak ere jaitsi egiten dira. Horrela, 15 eta 19 urte bitarteko gazteen % 58,7k bi sentimendu horiek aipatu dituzten bitartean, 30 eta 34 urte bitarteko gazteen % 36,2k soilik aipatzen ditu.\nJokabide bera dute maitasunak eta samurtasunak bezalako sentimenduek, adinak aurrera egin ahala areagotzen baitira (% 41,7 20 urtetik beherako gazteen artean eta % 63,6 30 urtetik gorakoen artean); aldiz, sortutako egoerarekiko kezka eta beldurra (% 41,3k aipatua) maizago agertzen dira adinak gora egin ahala (% 52,8 30-34 urte bitartekoen artean, eta % 34,19 15 urte bitartekoen artean).\nEguneroko errutinak eta lanak\nEtxean konfinatuta egotean, gazteek zenbait genero-estereotipo errepikatzen dituzte, etxeko jardueretan ematen duten denbora gehitzeari dagokionez.\nHorrela, 24 urtetik beherako gizonen artean, konfinamenduan gehien hazi den jarduera loa da, eta, ondoren, garbiketa, eta etxea txukuntzea. Adin tarte bereko emakumeen kasuan, berriz, garbiketa, etxea txukuntzea eta loa dira, ordena horretan, gehien hazi diren hiru jarduerak.\nGazteen artean gehien hazi diren aisialdi-jarduerak honako hauek dira: lagunekin edo familiakoekin hitz egitea edo txateatzea, filmak edo telesailak ikustea, bideojokoekin jolastea eta albisteak irratian edo telebistan jarraitzea.\nGazteen erdiek baino gehiagok adierazi dute egun hauetan ohi baino gehiago garbitzen (% 55,8k lehen baino maizago egiten du), txukuntzen\n(% 52,2) eta lo egiten duela (% 52,2). Hamarretik lauk konfinatu aurretik baino gehiago kozinatzen eta jaten dute.\nInkesta burutu zenerako, hamar gaztetik seik errutina bat ezarria zuen egunero, % 46,3k beren ekimenez, eta % 14,9k ikastegiaren laguntzaz. Gazteen % 36,1ek ez zuen errutinarik ezarrita konfinamenduaren lehen hamabostaldian.\nGazteen artean gehien hazi diren aisialdi-jarduerak honako hauek lirateke: lagunekin edo familiakoekin hitz egitea edo txateatzea (% 75,7k lehen baino gehiago egiten duela dio), filmak edo telesailak ikustea (% 68,1ek lehen baino gehiago egiten du), bideo-jokoekin jolastea (% 62,9) eta albisteak irratian edo telebistan jarraitzea (% 62,8). Gazteen artean telefonoaren erabilera masiboa den arren, gehienek ez dute iristen zaien guztia sinesten. Horrela, 15 eta 34 urte bitarteko gazteen % 91,7k dio koronabirusarekin lotutako amen-omenak jaso dituela, baina % 81,7k horiek egiazkoak diren ala ez egiaztatu du.\nIkasketez eta enpleguaz arduratuta\nEgoera pertsonalari dagokionez, online inkestari erantzun zioten gazteen\n% 64 ikasleak izan ziren; % 29,3, lanean ziren; % 3,5, langabezian; eta beste % 3,2, beste egoera batean.\nInkestatuen artean, etorkizun hurbilari buruzko kezka nabarmentzen da, bereziki, ikasturtearen ondorioei eta selektibitate-azterketei dagokienez. Gazteek senideak kutsatzeko beldurra, buru-eritasunen bat duten pertsonen eta genero-indarkeria jasan dezaketen emakumeen egoerarekiko kezka ere aipatzen dute.\nKonfinamenduaren lehen hamabostaldian lanean ari zirenen artean, erdiak baino gehiagok telelana erabiltzen zuen (% 59,8), eta % 10,3k telelana eta formula presentziala konbinatzen zituen.\nEra berean, koronabirusak sortutako egoeraren ondorioz langabezian geratu direla adierazi dutenen artean (inkestari erantzun dioten langabetuen % 20,7k), enplegua berreskuratzeari buruzko ziurgabetasun-sentsazioa nagusitzen da, % 60k ez baitaki enplegua berreskuratuko ote duen.\nAmen-omenen aurrean prebenituak\nHalaber, inkestak aditzera ematen du gazteak ohartzen direla sare sozialen bidez amen-omen asko jasotzen ari direla, eta jarrera aktiboa erakusten dutela sare horiek hedatzen ez laguntzeko.\nInkestaren arabera, informazioa gehien kontrastatzen duten gazteak amen-omenak daudela gehiago ohartzen dira. Horrela, jasotako mezu askoren egiazkotasuna egiaztatu duten gazteak dira amen-omen asko jaso dituztela diotenak.\n15-34 urteko gazteen erdiak baino gehiagok (% 55,1) adierazi dute koronabirusarekin lotutako amen-omen asko jaso dituztela. Beste % 36,6k adierazi du baten bat jaso duela eta % 3,0k bakarrik ez duela bat ere jaso. % 5,4k ez daki jasotako mezuren bat amen-omena zen ala ez.\nGazteen % 37,3k egiaztatu du koronabirusari buruz jaso zituen mezuetako asko egia ala gezurra ziren. Gazteen % 44,4k mezuren bat egiaztatu du, eta % 14,3k ez du mezurik egiaztatu.\nOstera, jasotzen zituzten mezuen egiazkotasuna kontrastatzeko beste iturri batera jo ez dutela dioten gazteak dira inolako amen-omenik jaso ez dutela gehien adierazi dutenak, eta gehien aitortzen dutenak ez dakitela jasotako mezuak egiazkoak edo benetakoak diren.\nCovid-19-aren ondorio psikologikoak eta sozialak\nMartxoaren 15ean konfinamendua hasi zen. Harrezkero, egun gutxitan gure bizimodua goitik behera aldatu da, eguneroko ekintza errazenek zein bizitzako arlo handienek izugarrizko aldaketak jasan behar izan dituzte. Aldaketa horiek abian jarri ahal izateko, gizarteak, egoera horri dagozkion ardura, konpromiso eta errespetua onartu dugu, guztion artean helburu bakarra lortzeko; birusarekin akabatzea gure ohiko osasun kalitatea eta bizimodua berreskuratzeko. Zoritxarrez, birus horren ondorioak laster ahaztu ote ez diren susmoa dut. Baina zeintzuk izango dira ondorio horiek?\nArgi dago pandemia honek utzi dituen eta ekarriko dituen ondorioak gizarteko arlo guztietan bereizgarriak izango direla, baina testu honetan bi arlo garrantzitsuetan oinarrituko gara; COVID-19ren ondorio psikologiko eta sozialetan, hain zuzen ere.\nZenbait ordutan gizarte irekia, askea eta beroa izatetik gizarte itxia, askatasun mugatuarekin eta hotza izatera pasatu gara. Izugarria da nola gure odolean daramagun izateko moduari agur esan behar izan diogun gure inguruan maite ditugun pertsonak babesteko. Hori da gizakiak duen ahalmenik handiena, baldintza desberdinei egokitzeko gaitasuna biziraupena babesteko. Oraindik ez dakigu krisi honek ekarriko dituen ondorioak zehazki zeintzuk izango diren eta zenbat denbora behar izango dugun aurreko egoerara bueltatzeko. Hala ere, badakigu hainbat sektoretan aldaketak izango direla, horien artean, osasuna, hezkuntza, ekonomia, ostalaritza…. eta aldaketa horiek guztiek gure bizi kalitatean eta egoeran eragingo dute. Izan ere, posible da ikuspegi honek alde positibo bat ere izatea: bizitzako gauza nimiñoetan arreta jartzea, alegia. Gure beharrak asebete ezin ditugunean, behar horiei garrantzi handiagoa ematen diegu, alderantziz izan beharrean. Horregatik, baliteke, egoera horrek inflexio-puntua izatea bizitzako gauza ez-materialei arreta jartzeko (familia, besarkada bat, musu bat, lagunak, norberaren bakardadea…) baita gure eguneroko estresa eta pilotu automatikoari erlaxatu ditzan esatea gure bizitza osatzen duten pertsona, ekintza, denbora eta inguruez kontziente izateko. Ideia honek gaur egun hain garrantzitsua bihurtzen ari den Mindfulness kontzeptuarekin pareka genezake, iraganaz eta etorkizunaz ahaztea, oraingo momentu bakoitzari garrantzia emanez, orain inoiz baino gehiago ez baitugu jakingo “etorkizuna” nolakoa izango den.\nEgoera honek, zenbait pertsonei lagunduko die haien bizitzetan atsedena hartzeko, egiteke dituzten gauzak amaitzeko edo beraien bakardadea eta emozioekin egoteko. Argi dago, egun hauetan zehar ehunka emozio izango ditugula egun bakar batean; guztiz normala da, frustrazio egoera da, egunak ez baitira pasatzen guk nahi genukeen moduan. Baina horrez gain, guztiok desberdinak gara eta pertsona guztiok ez ditugu bizitza egoerak, osasun fisikoa, osasun mentala, emozioak, pentsamenduak edo egoera hau kudeatzeko baliabide berdinak. Horregatik, konfinamendua amaituta eta pixkanaka-pixkanaka gure aurreko bizitza berreskuratuko dugun heinean, psikologook arreta handia jartzen diogu denboraldi horrek ekarriko dituen nahasmendu psikologikoen areagotzeari. Nahasmendu psikologiko horien artean, gehienak antsietate eta depresio nahasmenduak izango dira baita bikote-arazoak. Aldi berean, lan handia izango da haien familiarrei agurtu ezin izan duten pertsonekin, kudeatu gabeko doluak, alegia. Lau nahasmendu horiei garrantzitsua den bosgarren bat ere gehitu behar diogu, birusarekin lan egin duten osasun-langileen osasun mentalaren zainketa. Langile horiek egunero ikusi, bizi eta jasandako estresarekin lan egin behar izango dugu etorkizunean azal daitezkeen nahasmenduen garapena saihesteko.\nEtorkizunean gure arretaren parte oso garrantzitsu bat osasunean jarrita egon behar du. Bereziki, osasun mental arloan lan egiten dugun pertsona guztiok prest egon behar dugu gure laguntza behar duten pertsona guztiei emateko, osasunean behar diren baliabide guztiekin. Birus hau ez da bakarrik gaur egun ikusten duguna; etorkizunean ere birusaren ondorioak modu egokian kudeatu beharko dira.\nPrevious Dirurik gabe ordaindu\nNext COVID-19ak gazteon bizitzan izan duen eraginari era integralean erantzun behar zaio


Zumarragako Udalak Salsamendi Baserrira doan landa bidea konpondu du.\nZumarragako Udalak landa eremuarekin duen apustuarekin jarraituz, eta bereziki lehen sektoreko ekoizleei babestu eta laguntzeko konpromezua kontutan hartuta, Zumarragako biztanleei ezagutzera eman nahi die, oraintsu bukatu dituela Salsamendi baserrira doan landa bidean egin diren konponketak.\nUrola Garaiaren Energia Planaren baitan kokatzen den kanpaina, eskualdeko bizilagunei zuzenduta, eta elektrizitate kontsumoa murriztea zein herritarren zaurgarritasun energetikoa ekiditea helburu duena.\nZumarragako Udalak herriko erdiguneko merkataritzara iristea erraztu nahi du, eta, horretarako, aparkaldi mugatu gunea jarriko du martxan, proba pilotu modura.\n2017an bukatu zen Zumarragako Merkataritza Biziberritzeko Plan Berezia. Plan horretatik, Udalak hainbat ekintza jarri ditu martxan: bai konpetitibotasuna hobetze aldera (Singular dendak—ZuEKIN Hazi dirulaguntzak), bai establezimendu hutsen dinamizazio aldera (ZuEKIN Merkatari eta ZuEKIN Berpiztu dirulaguntzak), bai erosketa sustatuz (ZuEKIN Eskolara dirulaguntzak).\nUrola Garaiko familiei zuzendutako aurrez aurreko formazioa\n“0-3 urte bitarteko haurrak baikortasunean hezi”. Izen horrekin 0-3 urte bitarteko seme–alabak dituzten mankomunitateko familiei aurrez aurreko doako formazioa eskainiko zaie.\nIkusmen murriztua duten pertsonentzat Zumarraga erreferentzia-gune bilakatzen da\nRetinosis Gipuzkoa Begisare elkarteak datorren urriaren 4tik 18ra arte eta Zelai Arizti Kultur-Etxean Ikusmen Murriztua bizi ezazu erakusketa antolatu du.\nKILOMETROAK 2018 urriaren 7an ospatzen den jaiaren ospakizuna antolatzeko eta dena prestatu eta ongi atera ahal izateko, honako ohar hauek jarraitzea eskatzen dugu:\nZumarragako Udalak irailean martxan jarritako Elkarzain proiektuaren barruan, hitzaldia egingo da bizitzaren amaierako laguntza eta doluaren inguruan.\nEUSKARALDIAN PARTE HARTU NAHI DUT!\nEuskaraldian parte hartu nahi duzula? 16 urte baino gehiago dituzu? Euskara ulertzen duzu?\nUrretxu eta Zumarragako udalek 3. eskaparatismo edo Erakusleiho Tailerra jarriko dute martxan Eguberrietan oinarritua.\nHorrekin, bi udalerrietako dendariei erakusleihoak apaintzeko lanean lagundu nahi zaie, eta, bide batez, Eguberrietako Erakusleiho Lehiaketan parte hartzera animatu, zeinak aurtengoan XIII. edizioa izango duen.\nZumarragako Udalak, herriko bi landa bideetan konponketa lanak hasi behar ditu.\nLan hauek, Salsamendi baserrira doan bidean eta Antiotik Elorriagagoikora doan landa bidean izango dira.\nBIGARREN ESKUKO TXIRRINDUEN AZOKA\nIrailak 17, astelehena Urretxu Zumarragako Areizaga Kalebarren plazan. Irailak 18, asteartea Legazpiko plazan. Ordutegia: 11.00-20.00\nElkarzain proiektua komunitatearen eta udalerrian esku hartzen duten gainerako agenteen arteko zainketa kulturaren sustapenerako sortu da.\nZABOR-BILKETA ZERBITZUA BEHAR BEZALA ERABILTZEKO INFORMAZIO-ORRIAK, BOST HIZKUNTZATAN\nSasieta mankomunitateak, mankomunitatea osatzen duten sei udalerri handienetara (Beasain, Zumarraga, Ordizia, Legazpi, Urretxu eta Lazkaora) kanpotik etorritako bizilagun berriei harrera egiteko informazio-orriak prestatu ditu.\nGOIMENek artilea bilduko du\nArtilea Beasaingo Salbatore auzoan bilduko da irailaren 15era arte\nZumarragako Udalak, lehen aldiz, laguntzak emango ditu eskolako arropa eta materiala erosteko. ZuEKINEskolara deituak 30.000 euroko partida izango du, herriko dendetan kontsumitzeko.\nUdalak 30.000 euroko partida bat gaitu du, 2003 eta 2012 bitartean (biak barne) jaiotakoak diren eta familia-unitatearen sarrerak 40.000 eurotik gorakoak ez diren haurrei zuzendua.


Elkarretaratzea egin dute Bilboko Udaleko hainbat langilek, pairatzen duten egoera salatzeko\nLangileek azaldu dutenez, lan ikuskaritzaren txostenaren arabera, udala langileak “erabiltzen” ari da estrukturalak diren lanpostuak estaltzeko eta zerbitzuak betetzeko. Langileek legez kanpokotzat jo dute Cinuvix enpresaren jokabidea: Bilboko Udalak kontratatutako enpresa horrek beste empresa bat azpikontratatu du udalaren zerbitzu bat betetzeko. Langileen Estatutuaren arabera legez kanpoko lagapena gertatzen da, justifikaziorik gabe enpresa batek azpi-kontratazio bat egiten duenean. Langileen esanetan, lan ikuskaritzaren txostenak “justifikaezintzat” jo du beste empresa bat kontratatzea, zuzenean udalak kontrataturiko enrpesari bai dagokio zerbitzua eskeintzea eta, beraz, baita langileak kontratatzea ere.\nBizkaiko metalgintzako grebaren jarraipena "handia" izan da, sindikatuen arabera\nSektoreko lan hitzarmen berri baten alde ELA, LAB, CCOO eta UGT sindikatuek beste lau greba egun deitu dituzte ekainerako: 6an, 7an, 20an eta 21ean. Guztira, 50.000 langile daude greba egitera deituta. Mikel Etxeberria gehiengoa duen ELA sindikatuko bozeramaileak adierazi duenez, langileen erantzuna handia izan da, Bizkaian tamaina eta ezaugarri askotariko enpresak daudela kontuan izanda. CNT sindikatuak ere bat egin du borrokarekin nahiz eta deitzaileen artean ez izan. Hitzarmen berriaren negoziazioa ez aurrera ez atzera dagoela salatu dute sindikatuek. 2011koa da Bizkaiko metalgintza sektoreko azken ituna. Aldarrikapenen artean, 2018tik falta zaizkien atzerapenak jasotzea eta soldata igotzea daude. Patronalak, bere aldetik, gezurtatu egin du sindikatuek esandakoa. Manifestazioa Euskadi plazan amaitu dute, Bizkaiko metaleko patronalaren egoitzan. Gaurko greba egunaren ostean, ekainaren 3an egingo dute lan hitzarmena berritzeko hurrengo bilera.\nBizkaiko zaharren egoitzetako langileek zerbitzuaren pribatizazioa eta lan baldintza txarrak salatu dituzte\nHirugarren adineko egoitzetako langileek elkarretaratzea egin dute Bizkaiko Foru Aldundiaren egoitzaren atarian zerbitzuaren pribatizazioa eta lan baldintza txarrak salatzeko. Erresidentzietan dagoen "pertsonal falta" eta kontratuen kalitate "eskasa" salatu du LABek. Jardunaldi partzialen eta behin-behinekotasun tasa altuak salatu dituzte. Bestalde, egoitzen %80aren kudeaketa pribatua duenez, sindikatuarentzat eskubide bat izan beharko litzatekeena, enpresa batzuen negozioa bilakatu dela adierazi dute.\nGipuzkoako diputaziora sartu dira zahar etxeetako langileak\nBeharginek hilabeteak daramatzate lan itunaren aldeko mobilizazioetan, iazko urritik. 5.000 langile inguru dira, gehienak emakumeak.LABek protesta hasi du foru aldundian, atarian eseri dira langile batzuk, eta kanpoan ere bildu dira babesa ematera. Diputazioaren egoitzan sartuaz batera, segurtasun zaindariak azalpenak eskatu dizkie: argazkirik eta zaratarik ez egiteko eskatu diete. Lurrean eserita jarraitu dute langileek, sirena eta txistu hotsa ateraz. Gaua pasatzeko ere prest daudela esan dute. Langileek hitzarmena nahi dute orain eta ez dira joango lortu arte. Mahai-negoziatzailea blokeatua dagoela gogorazi du LABek; ELAk, gehiengoa izanik, mahaia utzi baitzuen. Ertzainak ere agertu dira diputazioko atarira, protestako arduradunak identifikatu dituzte eta kazetarien lana oztopatu. Gaur hasi eta hilaren 25era arteko grebarako deia eginda dutela gogorarazi dute sindikatuko kideek, eta diputaziora sartzean egin duten urratsak ez duela atzera-bueltarik: ateratzen dituzten arte jarraitu nahi dute han.\n010 Bilboko Udaleko zerbitzuko langileek 5. greba eguna dute gaur\nLanalde enpresaren bidez azpikontratatuak dituen 12 langileek lanuzteekin jarraitzen dute beren lan baldintzak defendatzeko asmoz. Enpresaren eta Udalaren jarrera salatu dute. Salatu dute eduki duten kontaktu bakarra korreo elektronikoz izan dela. Bosgarren greba eguna izan da gaurkoa. Arreta zerbitzuko langile hauek kudeaketa eta argibideak ematen dizkiete herritarrei, galdera bakoitzari erantzun espezializatuak emanez. Beste sail batzuetara bideratu dute telefono bidezko arreta. Erantzungailu automatikoak ez du azaltzen langileak greban daudenik, arazo teknikoen ondorioa dela dio. Beren gainerako lanak ere automatizatu egin dituztela azaldu dute. Adierazi dute lerro gorririk ez daukatela, ez bada telemarketineko hitzarmenari uko egitea. Nabarmendu dute puntu guztiak negoziatzeko prest daudela.\nLAB sindikatuak LGTB+Q pertsonen aldeko neurriak eskatu dizkio Nafarroako patronalari\nLAB sindikatuak LGTBI+Q kolektiboko pertsonen lan eremuko normalizaziorako agiria erregistratu du CEN, Nafarroako Enpresarien Egoitzan. Sindikatuak ahaleginak eskatu dizkio patronalari genero eta sexu identitate eta orientazio aniztasuna enpresetan muga izan ez dadin eta LGTBI+Q kolektiboko kideen eskubide berdintasuna bermatzeko.


Orain arte 300 enpresak baino gehiagok bat egin dute zuekin; “efr” enpresak esaten diezue, eta bateratze-neurri berritzaileak jarri dituzte abian. Zuk zein hiru neurri azpimarratuko zenituzke?\nArlo batzuetako enpresek indar gehiago egingo dute bateratzearen alde…\nItxuraz, dena du ona bateratzeak. Oraindik geratuko zaizue baten bat konbentzitzeko…


barren.eus - Elgoibar ere "ukitzen" du Karakaten ipini nahi duten parke eolikoak Euskal Herriko Aldizkari Ofizialean argitaratutakoaren arabera\nGreen Capital Development enpresak Karakaten bi aerosorgailu jartzeko egin duen eskaeraren berri ematen du EHAA-n argitaratutako iragarkiak. Eta, egitasmo honek "ukitutako udalerriak Soraluze eta Elgoibar" direla zehazten du. Era berean, instalatutako potentzia gordinaren (9,6 megawatt) eta izango kokapenaren berri ere ematen du iragarkiak, koordenatu geografikoen bidez.\nParke eoliko hori ezarri eta ustiatzeko interesa duten pertsona fisiko edo juridikoek lehian eskabideak aurkeztu ahal izango dituzte hogei eguneko epean. Proiektua garatzeko eskaera boletin publikoetan argitaratuta, gutxi gorabehera, hamar hilabete joango dira proiektuaren tramitazio-burokrazia kontuetan. Epe horren barruan, alegazioak aurkezteko aukera izango da.\nIkus hemen EHAA-n argitaratutako iragarkia -PDF-\n• Proiektu bat dela, eta hastapenetan dagoela esan du Elgoibarko Udalak\nKarakaten haize errotak jartzeko proiektuari "jarraipen estua" egiten ari direla erantzun du Elgoibarko Udalak Aldizkari ofizialean argitaratutako eskaeraren harira BARRENek eginiko galderari. "Parke eolikoa ez da Elgoibarko eremuan kokatzen, baina bai energia horren garraio sistema. Hasieratik horrela izan da hori [Ipiniko lituzketen bi haize errota horiekin sortuko litzatekeen energia Azkueko zentral elektrikora bideratzeko plana dago]. Hala ere, proiektu bat da eta hastapen fasean dago", adierazi dute Udaletik. Era berean, argitu dute Elgoibarko Udalak ez duela oraindik izapide eta tramite ofizialik egiteko eskaerarik jaso. "Beraz, Udalak, ez du ezer aipatzekorik" gai honen inguruan, baina gertutik jarraitzen ari direla gaineratu dute.\n• Eolikoen kontrako mozioa onartu dute Soraluzen\nMuskiritzuko mendilerroan bi haize errota ipintzearen kontrako mozioa aho batez onartu zuen Soraluzeko udalbatzak, eguaztenean, 'Mendigainean eolikorik ez!' izenburu argiarekin. EH Bilduko, EAJko eta PSE-EEko ordezkari politikoek argi adierazi zuten energia berriztagarrien alde daudela, baina behin hori esanda, gaineratu zuten “jakitun” direla “energia berriztagarriak erabili arren ere saihestezina izango dela ingurumen kalteak ekiditea”.\nHalaber, gogora ekarri zuten 2010etik Elgoibarko, Bergarako eta Soraluzeko Udalak eta Debemen eta Debegesa ari direla Elosua-Plazentzia Estazio Megalitikoa eta bertako ondare naturala, kulturala eta geologikoa babesten eta bultzatzen, Dolmenen Ibilbidea proiektuaren bitartez. (informazio osoagoa plaentxia.eus)\n• 'Tapia Legea'\nPatricia Borinaga zinegotzi sozialistak plaentxia.eus toki komunikabideari jakinarazitakoaren arabera, parke eolikoa ipini ala ez ipini erabakitzeko orduan Eusko Jaurlaritzak du azken berba, baina ezingo dute erabaki hori hartu 'Tapia Legea' baliatuta, izan ere, Tapia Legeak ekimen publikotik datozen proiektuetan bakarrik du eskumena. "Goi-mailako interes publikoko" proiektuen inguruko erabakimena udalei kendu eta Jaurlaritzari ematen die Arantxa Tapiaren sailak aurkeztu zuen Ingurumen Administrazioaren Legeak. Jaurlaritzak erabakiko du proiektu bati izendapen hori ematea ala ez.


Mugatxoan arte-egitasmoa da, Entrecuerpos-Mugatxoan Kultur Elkarteak sortua, eta 1988. urteaz geroztik funtzionatzen ari da. Tarteko eremuaren ideian oinarrituta eratu da, eremua kodeek zirkulatzeko leku gisa ikusita, pairatzen dituen mugimendu eta lekualdaketa etengabeek behin eta berriz defi nitua. Mugatxoan materiagabetasuna bitarteko duen gorputzaren mintzaldien arteadierazpenetan kokaturik dago, eta eskaintzen dituen lanak egoera iragankor batean egintzak eraldatze gisa eta esanahia ekoizte moduan agertzen zaizkigu.\nKoordinazioa: Blanca Calvo eta Ion Munduate\nDonostiako Artelekuk hasiera-hasieratik babestu du Mugatxoan ekimena, eta ekoizlea izateaz gain, Mugatxoan garatzeko lekua ere izan da. Esperimentatzeko toki berezietan aldarrikapenezko kultur egitasmoak garatzea ahalbidetzen duten harremanak sortzeko beharrak Portoko Serralves Fundazioarekin lankidetzan aritzea bultzatu zuen 2001. urtean. Aurten, laugarren ekoizle kidea gehitu zaigu, Gijongo Laboral Escena delakoa.\nMugatxoan 08 iragaite legez proposatzen da, espazio batetik bestera joateko egintzan, eta baita lekualdaketa hori gertatzen den igaroleku eta igarotze denbora legez ere. Programatuta dauden jardueren bidez eduki praktiko eta teorikoak ekoitzi nahi dira, eta ekoizten eta hausnartzen jarduten duten partaideek elkarren artean antolatuko dituzte aipatutako jarduerak. Egitaraua hiru multzo nagusitan banatuta dago: aurkezpenak, lantegiak, eta egonaldiak-ekoizpenak.\nDeialdi hau ikusizko-arteetan, dantzan eta performancean intersatuta dauden gazteei irekita dago, beren lanak hasita dauzkatelarik, Alice Chauchat, Eric Duyckaerts, Juan Domínguez eta Massimo Furlan-Claire de Ribaupierrek eskanikiko dituzten tailerretan parte hartzeko.\nEkainak 9 -13\nGénérique performance-proiektua da, izaera irekia duena eta hainbat antzezleren interes eta ekarpenen arabera garatzen dena. Bere oinarria jolas-egitura da, iritzien sorrerak eta sorkuntza kolektiboak eratuta: antzezleek eta publikoak eztabaidatu egiten dute, antzezleek performancea antzezten bukatu eta ikusleek performance hori ikusi berri balute bezala. Eztabaida horrek ahalbidetzen die performancea elkarrekin asmatzea. Antzezleek hainbat tresna erabili eta garatzen dituzte, egoeraren fikzioa hobetzeko, jolasari aurre egiteko eta aurrera jarraitzeko asmoz. Oinarrizko muntaketa zein erabilitako tresnak aztertuko ditugu etengabeko saioan; tresna gehiago sortuko ditugu, zer antzezlan egin eta lan hori nola ondo egin asmatu eta aurkikuntzak trukatuko ditugu. générique Everybodys-en proiektuetako bat da.\nEverybodys arte-plataforma irekia da, performancea ulertzea hedatzen lagun dezaketen ideiak eta estrategiak partekatzeko asmotan sortua. Besteak beste lantegietako jolas, performanceen partitura eta testu multzo batek osatutako www.everybodystoolbox.net web orrian oinarrituta dago plataforma. Everybodys parte-hartzeen eta aldaketen bidez eta jendeak bere konpromisoaren arabera egiten dituen ekarpenen bidez aurrerantz doan proiektua da. Jendeak performancearen esparruan inbertitzeko aukera bat da, performancean banaka aritzea baino haragoko zerbait.\nGure topaketan performanceari buruzko hausnarketa historiko eta praktikoa egingo dugu, performance terminoaren esanahi zabalena aintzat hartuta. Gai hau modu berezian egokitzen zaio gaur egungo galdera bati, hots: artea burutzen den bitartean, artistak artearen «balioztapenaren» ingurunean agertzen duen jarrerari buruzko galderari. Aintzakotzat hartuko dugu, bereziki, gaur egungo artearen esparruko mugen porositatea, gure esparruan egiatasunaren eta itxurakeriaren arteko bereizkuntzak ezaugarri duen zehaztugabetasuna. Artistaren egiatasuna/itxurakeria izenburuko topaketaren izaera historiko eta adibide izaeraz gain, topaketa egitean dugun asmoa artista gazteen jardunean oinarrituko da, egia baita gaitasuna dugulako plantak egitearen poderioz (itxurakeria), azkenean gaitasun hori geureganatu egin dezakegula (egiatasuna).\nEkainaren 9tik uztailaren 20ra bitartean, Artelekun eta Serralves Fundazioan hurrengo artisten lanak aurkeztuko dira: Alice Chauchat, Isabelle Schad, Éric Duyckaerts, Sandra Cuesta, Juan Domínguez eta Amalia Fernández, Massimo Furlan eta Jorge Andraderenak.\nGainera, Alice Chauchat, Éric Duyckaerts, Juan Domínguez, Massimo Furlan eta Claire de Ribaupierre artistek gidatutako lantegiak eskainiko dira, eta bertan parte hartuko dute nazioarteko deialdiaren bitartez hautatuko diren 10 parte-hartzaileek.\nBestalde, Mugatxoanen 2006ko edizioan parte hartu zuten Marta Bernardes (Porto), Amaya González-Reyes (Pontevedra) eta Filipa Guimaraes (Porto) artistek beraien proiektuak ekoizteko egonaldiaren lehen zatia hasiko dute.\nHiru artista gazte horiek 2009ko ekitaldian aurkeztuko dituzten lanen ekoizpen prozesua La Laboral Escenan irailaren 1etik 28ra bitartean burutuko duten egonaldian amaituko da.\nAldi berean, La Laboral Escenak Edurne Rubiok 2009. urtean aurkeztuko duen Desde. La Laboral izenburuko proiektua ekoitziko du. Desde arte-proiektuak hainbat espaziotara lekualdatzeko aukerak dituen site-specific delakoaren ezaugarriak ditu. Mugatxoan 2004ko ekitaldian, Desde.Arteleku eta Desde.Serralves ekoitzi eta aurkeztu zituen.\nGaur egungo arteen adierazgarri diren hainbat adibidez osaturiko egitaraua dugu hau (dantza, ikus arteak, antzerkia, performance), ikerketa eta lan berriak egiteko atea zabaldu eta tokia eskaintzen duena.\nEspero dugu ibilbidearen lekuren batean topo egitea; eta, Fernando Pessoak esan zuen bezala: “Bidaiatu! Herrialdeak galdu!”.\nEkainaren 9tik 13ra. Alice Chauchat (Paris / Berlin)\nEkainaren 16tik 20ra. Éric Duyckaerts (Lieja / Niza)\nEkainaren 14an. 21:30etan The breast piece (Praticable). Alice Chauchat (Paris / Berlin)\nOhne Worte. Laburpena. (Praticable). Isabelle Schad (Berlin)\nEkainaren 21an. 21:30etan Performance. Éric Duyckaerts (Lieja / Niza)\nEkainaren 28an. 21:30etan A long way back. Sandra Cuesta (Irun)\nEkainaren 13an. 17:00etan Praticable. Alice Chauchat, Isabelle Schad eta Frédéric Gies\nEgonaldiak eta Ekoizpenak\nEkainaren 9tik 28ra Marta Bernardes (Porto), Amaya González-Reyes (Pontevedra) eta Filipa Guimaraes (Porto).\nSERRALVES FUNDAZIOA, Porto\nUztailaren 1etik 4ra. Juan Domínguez (Madril-Berlin)\nUztailaren 7tik 11ra. Massimo Furlan eta Claire de Ribaupierre (Lausana)\nUztailaren 4an. 22:00etan Shichimi Togarashi. Juan Domínguez/Amalia Fernández (Madril)\nUztailaren 6an .17:00etan Furlan/nº23. Massimo Furlan (Lausana)\nUztailaren 11n. 22:00etan O decisivo na política… Jorge Andrade (Lisboa),\nUztailaren 13an. 22:00etan Sono qui per l’amore. Massimo Furlan (Lausana)\nUztailaren 5ean. 17:00etan De la... A la…. Juan Domínguez\nUztailaren 1etik 20ra Marta Bernardes (Porto), Amaya González-Reyes (Pontevedra) eta Filipa Guimaraes (Porto).\nLA LABORAL Escena, Gijon\nIrailaren 1etik 28ra Marta Bernardes (Porto), Amaya González-Reyes (Pontevedra) eta Filipa Guimaraes (Porto).\nMUGATXOAN 2008 proiektu elkartua da, Donostiako Arteleku Gipuzkoako Foru Aldundia, Portoko Serralves Fundazioa, GijongoLa Laboral Escena eta Entrecuerpos-Mugatxoan Kultur Elkartea dira ekoizleak.\nLaguntzaileak: Eusko Jaurlaritzako Kultura Saila eta Pro-Helvetia Arts Council of Switzerland.\nEkainaren 14an. 21:30etan\nOhne Worte (Praticable). Laburpena, Isabelle Schad.\nThe breast piece (Praticable). Alice Chauchat eta Frédéric Gies.\nOhne Worte (Praticable). Laburpena\nKontzeptua eta koreografia: Isabelle Schad\nArgiak: Bruno Pocheron\nSoinua: Bruno Pocheron, Isabelle Schad, Hanna Hedman\nDramaturgia-laguntzailea: SaSa Bozic\nArte-laguntzailea: Alice Chauchat, Hanna Hedman, Bruno Pocheron\nMusika: Alfredo Catalani, La Wally.\nHartu-emanak lagun hauekin/lagun hauei esker: Laurent Goldring, Frederic Gies, Sybille Müller\nManager: Susanne Beyer\nEkoizpena: good work productions / Isabelle Schad\nLaguntzaileak: espace pier paolo pasolini valenciennes, hau 1-3 berlin, hauptstadtkulturfonds berlin, mimecentrum berlin, pact-zollverein essen, tanzfabrik berlin.\nOhne Worte (Praticable) lanean, egintza barregarria ikertzen da hurbiltasun fisikoaren bitartez. Gorputz barregarriari buruzko lana da, gehiegikeriaren gorputz gisa, bere eginkizunetan oreka galduta, kontrolatu ezinekoa den gorputza. “Hitzik gabeko gorputz” horri antzezpenerako moldea eman zaio, gorputza maite-jolasetan ibiltzen da espresionismoarekin eta clown tradizioarekin, eta erakusten duen birtuosismoak ohartzea eta irri egitea ahalbidetzen digu, antzezleak irrist egiten duenean. Tradizioko antzerki-irudiak gogorarazten dizkigu, hala nola zinema mutuaren garaiko filmak, pantomimak, maitagarrien ipuinak eta mamuen agerpenak. Ohne Worte (Praticable) lanak gorputz ugari erakusten dizkigu gorputz bakar batean, eta bestea agerrarazita eta gorputz ikusezinak erakutsita nortasun askotarikoa isurtzea proposatzen du.\nKontzeptua eta koreografia: Alice Chauchat eta Frédéric Gies.\nDantza: Alice Chauchat.\nArgiak: Rut Waldeyer.\nMusika: Ernest Chausson, Janis Joplin.\nEkoizpena: Alice Chauchat / Aire eta Frédéric Gies.\nLaguntzaileak: Direction Régionale des Affaires Culturelles d‘Île-de-France - ministère de la Culture et de la Communication.\nGure esker ona Tanzfabrik Berlin eta TanzWerkstatt Berlini.\nAnatomiaren ikuspegitik begiratuta, bularrak guruinak dira, baina baita feminitatearen ezaugarri ere. Amazkoak edo erotikoak, birjintasunezkoak edo pornografikoak, emakumeen formaren nolabaiteko mitologiaren bereizgarriak dira, ia beti. The Breast Piece lanean, dantzan irudimena baliatu da gorputz “erreal” baten irudia sortzeko, eta harreman zalantzagarriak sortzen ditu gorputzaren, generoaren eta errealitatearen ideien artean. Alice Chauchat eta Frédéric Giesek, lan honetan, gorputz “naturalaren” eta bere kultur irudikapenen arteko harremanak aztertzen dituzte.\nEkainaren 21ean. 21:30etan\nIzenbururik gabe. Éric Duyckaerts\nDuyckaertsen artea ahozkotasunaren tradizio luzearen barruan kokatuta dago, irakasteko egintzaren osagarria den ahozkotasunaren tradizio horren barruan, alegia. Tradizio horretan, hasiera-hasieratik, filosofia eta poesiaren artea nahasirik daude, letraren aurreko performance erako batean. Esan genezake performancea han sortu zela, Greziako akademia batean, olibondoen gerizpean. Gogora dezagun Platon poeta eta dramagilea izan zela, bere solasaldi filosofikoei ekin baino lehen.\nAntzinako Grezian bezala, Duyckaertsengan ere halako hizlariaren trebetasuna edo hizlariaren era askotako ezaugarriak nagusitzea hauteman daiteke, nahiz eta bere pertsonaiak jarrera soil hori gainditzen duen. Bere performanceetan, diskurtsoaren eraikuntzarekin, osagaiekin eta trantsizioekin lotuta dauden terminoak azaltzeko gustu eta buru-dohaina erakusten ditu: “anekdota bat, zuen baimenarekin", "iragarri dizuedan bezala", edo "azter dezagun kontzeptu hau une batez".\nEkainaren 28an. 21:30etan\nA long way back, Sandra Cuesta\nSandra Cuestaren proiektua, Eneko Alcarazekin elkarlanean.\nAntzezleak: Sandra Cuesta, Eneko Alcaraz, Larraitz Torres eta Javier Manterola.\nOscar Holgado, Carmen Clemente, Larraitz Torres, Javier Manterola eta Eva Monzón-ekin lankidetzan.\nLaguntzaileak: Centre Civic Barceloneta, Centre Civic Sant Agustí eta Arteleku Gipuzkoako Foru Aldundia, Eusko Jaurlaritza.\nA long way back dantzari-bikote batek egindako alderantzizko ibilbidea da, bikotekideek bata bestea antzeratzean. Beren antzezpenen jatorria abiagunetzat hartuta, alderantzizko ibilbidea egiten da, pertsonaia gisa hartu duten molderantz. Beren ikuspegi guztien asimetriatik hiruki-formako egitura sortzen da, bere burua errepikatzen duena eta, horrela, infinituraino zabal daitekeena, kartazko gaztelu bat balitz bezala. Aurkezten den egituraren bidez, kontaketan bertan zer gertatzen den aztertu nahi dute.\nEkainaren 13an. 17:00etan\nPraticable. Alice Chauchat, Isabelle Schad eta Frederic Gies\nPraticable lan-egitura horizontala da, ikerketaren, sorkuntzaren, transmisioaren eta ekoizpen-egitura jakin baten arteko harremanak errazten dituena. Proiektuan parte hartzen duten artistek –batek edo gehiagok– sinatutako lan ugari sortzeko oinarria da lan hau. Piezak gorputzaren jardunen ikerketan eta antzezpenari lotzeko askotariko moldeetan kokatuta daude. Praticable, zehazki, hainbat sorkuntza-lanen bultzatzaile diren eta elkarlanean egiten diren jardun fisikoetan eta jarduera fisikoei buruzko ikerketa-aldietan garatzen da. Sorkuntza-aldiak ikerketa-aldien osagarri dira; hortaz, proiektu zehatz bakoitzean artelanerako baliagarria den jarduneko partaide guztiek esku hartzen dute.\nPraticablek Fabrik Potsdamen laguntza jaso du, “Tanzplan Potsdam : Artists-in-Residence” izeneko egitasmoaren barruan.\nEgoitzak eta ekoizpenak\nEscala!, bideo-proiektua da. Bideo-lana pentsatuta dago marrazkiaren plano bakoitzak edo plano-sekuentzia bakoitzak aldi berean bi noranzkotan funtzionatzeko: alde batetik, mendekotasuna duela, performance-lan eta lan bideografiko gisa; eta bestaldetik, muntatutako bideo osoaren barruan –edo, hobeto, muntaketa etengabeko bideoaren barruan–, kontakizunezko eta poesiazko leku gisa.\nEscala! lanean, pentsatu, marraztu eta proiektatzen den eszena bakoitza (Sema izendatzen dena – hizkuntza-esanahiaren oinarrizko gutxieneko unitatea) performance-aurkezpen baten gida da, benetako espazioa edo antzezpen-espazioa –hau da, ikusleentzat– aurkezteko lan txiki bat. Zuzeneko antzezpen hori bideoan grabatuko da, edo film bat egiteko grabatuko da, hartze zuzena, “mise en scéne” egiteko plano luze bat balitz bezala.\nEscala! proiektu “gerundioa” da. Lanaren forma lanaren edukia ere bada. Bizitzaren eskalan egindako proiektua da, bi alditara taupadaka ari den bihotza balitz bezala: batetik, espazioa eta gorputza partekatzen ditu (performanceak), eta bestetik denboraren urdiçao ezkutukoena da (filma). Escala!, Igotzeko agindua (eskalatu!), dimentsioen neurketa (eskala). Escala!, bidaldien arteko lurraren garaia (geldialdia).\nGizabanakoarengan mugako esperientziak dituen ondorioak ikertu nahi dira. Horretarako, fikziozko pertsonaia bat sortuko da, gorputzean hezurmamituko dena; mugako esperientziaren bat bizi izan duen pertsonaia, nortasun bereizia duena, hainbat gizakitan banatuta dagoen gizakia. Gizabanako horrek bere adierazpidea aurkitzen du hainbat heteronimotan.\nEzaugarri nomadak dituen proiektu bat sortu nahi da, hainbat lekutan jardunik: kalean, galerietan, antzeztokian edo beste edozein ingurunetan; eta leku horietako bakoitzean antzezlana nola jasotzen den eta nola antzezten den azterturik. Horrela, jardun horiek defini genitzake inongo leku zehatzetan kokatu gabe, asmoa antzezlanak aurkezten diren inguruneen berariazko mintzairarik ez izatea baita, eta, era horretan, edukien ohiko komunikazioan nahasmen-egoerak sortzea.\n- Eskerrik asko etortzeagatik.\n- Espero dut gustuko izatea. Ahalik eta hoberen egiten saiatuko naiz, baina ezin dizut ezer ziurtatu.\n- Asko ere ezin dizut kontatu, gezurra esango nuke.\n- Ez dut horretaz sakon hausnartzeko astirik izan.\n- Niretzat ere lasaigarria litzateke hori argiago ikustea.\n- Baina, gauzek ez dute beti horrela funtzionatzen.\n- Gogoko dut denbora igarotzen uztea eta ea zer gertatzen den.\n- Uste nuen hau pertsonalagoa izango zela.\n- Zoritxarrez, utzi behar zaitut. Lan egin nahi nuke pixka batean. Urte askotarako.


Haurreskolak Partzuergoa nork babestuko du? –\nIaz, 2020-2021 ikasturteko matrikulazio epea atzeratzeaz gain, ez zuten inon matrikulazio kanpainarik bultzatu. Egoera honen aurrean, haurreskolen sare publikoari baliabideak ukatzen zaizkion bitartean, zer egingo du Administrazioak? Aurten ere 0-3 etapa eskaintzen duten zentro pribatuei berriz emango al die azken ikasturteetan eskaini dizkien 27 milio €-ak? Haurreskolak Partzuergo publikoaren aurrekontua inoiz baino\ngehiago mugatzen ari direnean, nola jokatuko du Jokin Bildarratz-en Hezkuntza Sail berriak?\nAriane Alberdi Iñarra


Ümilitatiaren begiraren pian graziaren estaltziaz.\n1. Hobiago, eta segürago düzü zuretako, ene semia estal dezazün debozioniaren grazia, hartzaz etzitian handi, ez hanitx mintza, ez hura hanitx pheza; bena behar düzü lehenago zure büria mesperetxatü, eta lotsa izan, zük merexitü gabe eman izan zaizüla.\nEzta behar sobera bürüneriareki, debozione berhala gaizkiala ützültzen ahal denari, estekatü.\nGrazian zirenian orhit zite, hura gabe zuñen praube, eta miserablia kostümatü düzün izatera.\nBizitze espiritualaren profeitia eztiagozü solamente konsolazioniaren graziaren ükeitian: bena orano haren idokitziaren ümilki, pazientki, eta bere büriaz khontürik batere egin gabe unhestian; gisa batez nun, etzitian laxa orazioniaren estekamentütik, eta eztitzatzün ütz erras galtzera beste obra egitera üsatü züntianak.\nBena gogo hunek, zütan dena egin dezazün, hobekien ahal, edo uste dükezün bezala, eta etzitian osoki laxa, idortarzün, edo erreustarzün ezpiritian senditzen düzüna dela kausa.\n2. Ezi hanitx jente badira gaizak bere gogara juaiten etzaitzen bezañ sarri, erreus, edo laxü gerthatzen beitira.\nGizonaren bidia ezta bethi haren photerian bena Jinkuari da eman, haren gidatzia, eta konsolatzia, plazer dianian, plazer dian bezanbat eta plazer dianari, üdüri zaion bezanbat, eta ez haboro.\nZunbait bere bürier gogua aphür emaile, debozione soberak gal erazi ükhen dütü; zeren ahal ziroien beno haboro egin nahi ükhen beitie, izartü faltaz bere aphürtarzüna, eta nahiago izanez, lehenago jarraiki bere bihotzaren süyari, eziez arrazuaren jüjamentiari.\nEta Jinkuari plazent zeion beno haboro banoki egin nahi ükhen dielakoz, hartakoz grazia galdü ükhen die.\nZeliala drano goratü nahi izan direnak; praubetü izan dira, eta xarretako ützi: amurekatik ümiliatürik, eta praubetürik ikhas dezen, ez bere hegaletzaz hegaltatzen, bena bai ene hegaletan esparantxa hartzen.\nJinkuaren bidian orano berri, eta deus ikhasi gabe direnak, ezpalin badira zühürren konselliaz gobernatzen, ehiñera inganatü, eta galdü izaten ahal dira.\n3. Nahiago balin badira bere sendimentiari jarraiki, eziez beste zerbait dakienak sinhetsi, hentako azkentzia lotsagarri izanen da, bere sendimentü hartütik gibeltü nahi ezpadira.\nBekhanki bere büriak bester ümilki gobernatzera eizten dütie, beraurtzaz phakü direnek, eta zühür direla uste dienek.\nHobiago da zühürtarzün aphür bat ümilitatiareki, eta enthelegü txipi bateki, eziez jakiten leze handiak banaloriareki.\nHobe düzü zuretako gütiago düzün, eziez hanitx, süperbius erazi etzitzan.\nEzta aski zühürki gobernatzen, bere büria osoki alagranziari e,maiten diana, ahazten dialarik bere leheneko praubezia, eta Jinkuaren lotsa kastua, zuñ beldür beita, grazia eman izan zaiona gal dezan.\nEztü orano berthütiaren gozua zer den aski ezagützen, gaitzen, edo zer nahi beita esterlünküren thenporan, aski esparantxa gabe gobernatzen denak, eta behar lükian bezanbat konfidantxareki bere phensamentiak, eta orhitmentxak eneganat hedatzen eztütianak.\n4. Nur ere bakian denian, següregi izan nahi beita; hura atakarzünen thenporan bihotz aphalegi, eta lotsorregi ediren izanen da.\nBazeneki bethiere txipi, eta ümil zihaur beitan egoiten, eta zure ezpiritiaren untsa aphaltzen, eta gobernatzen; etzinteke hañ laster danjeriala, eta bekhatiala eror.\nKonsellü hun bat zuretako düzü, debozioniaren süya ezpiritian phiztü zaikezünian, phensa dezazün zihaur beithan, zer ziratekian argi haren juan unduan.\nHori heltü datekianian, goguan etxeki ezazü, arzara argia ützültzen ahal dela: zuñ thenpora aphür baten idoki ükhen beitüt; amurekatik zü abisatiago izan zintian, eta nihauren gloria hobeki ediren nezan.\n5. Abantallusago düzü ardüran holaxe borogatü izatia, eziez gaizak bethi zure gogara nahi bezala bazüntü.\nEzi mereximentien huntarzüna eztago konsolazione, edo zelüko ikhuste habororen ükheitian: ez eskriptüran jakitus izatian, ez lekhü gorago batetan ezarri izatian; bena bai egiazko ümilitatiaren fundamenian, zelüko karitatiaz betherik izatian, Jinkuaren uhuriaren, nahaspillarik gabe, eta osoki txerkhatzian; bere büriaren ezdeusentako etxekitian, eta haren egiazki mesperetxatzian eta plazer ükheitian, zeren bestez, mesperetxatü eta ümiliatü den lehenago, eziez uhuratü.


Bali: ikusi urpetik paradisuko itsasoa plastikotan itota (bideoa) | Zero Zabor\nHasiera » Kutsadura » Bali: ikusi urpetik paradisuko itsasoa plastikotan itota (bideoa)\nRich Horner urpekaria martxoaren 3an murgildu zen Bali uharte famatuko kostaldean, hango manta arrainak filmatzeko asmoz. Askoz gauza beldurgarriagoa aurkitu zuen, ordea, sare sozialetan berak kontatu zuenez: ezin imaginatuzko plastiko pilarekin egin zuen topo. Bi minutu eta erdiko bideoan laburbildu zuen aurkikuntza eta YouTuben laster milioi bat lagunek ikusi dute.\nZehazki Bali eta Nusa Penida uharteen arteko Manta Point parajean egina dago grabaketa, erakusten duena zer nolako zabor pila itsasoratzen duten Indonesian baina baita Balin bertan ere, turismoak eraginik.\nPlastikoz itsasoa nortaraino kutsatu dugun adibide latza erakutsi dute Balin. 2016an ARGIAk jakinarazi zuenez, Ellen MacArthur Fundazioak zabaldutako azken txostenaren arabera plastikozko botilaz beteko dira ozeanoak 2050erako. Plastikozko botilen produkzioa etengabe hazi da 1964tik hona. 2011an 3,11 milioi tonara iritsi zen plastiko kontsumoa. Hurrengo hogei urteetan eskaria bikoiztu egingo dela aurreikusi dute, eta 2050erako laukoiztu.\nJoan den otsailaren 24an One Island One Voice elkarteak garbitze kanpaina handi bat antolatu zuen, batik bat uharteko hondartzetako zaborrak biltzeko: antolatzaileek diote 20.000 lagunek hartu zutela parte 120 txokotan, denetara 65 zabor batuz.\nBoluntarioak Baliko hondartza batean zaborrak biltzen.


Errenta aldakorraren fiskaltasuna\n2014-09-17 No comments\nAurretik azaldu bezala bi modu daude errenta aldakorrarekin irabaziak lortzeko: enpresak zuzenean banatuta, eta akzioen salerosketa bidez. Bi moduen atzean etekin bera dagoen arren (enpresaren irabaziak) fiskalki tratamentu desberdina dute erabat. Eta ez hori bakarrik, enpresak dirua banatzen duenean ere, banaketa hori egiteko moduaren arabera fiskaltasun desberdina izango dugu. Hona hemen enpresa batek dirua banatzeko […]\nErrenta aldakorra dibidenduak, errenta aldakorra, fiskaltasuna, PFEZ, salerosketa\n2014-09-15 No comments\nBerez, errenta aldakorreko inbertsioak ez du amaierarik. Akzioek enpresen jabetza zati bat adierazten dute, eta ez dute eperik. Horrela, enpresak bizirik jarraitzen duen bitartean inbertsioak ere bizirik jarraituko du. Bestalde, errenta aldakorrean ez dago errenta finkoan ikusten genuen ordainketa-hurrenkera berezirik: porrotaren kasuan akzioak azkenak dira beti. Beraz, enpresak porrot egiten badu, akabo inbertsio osoa. Zorionez, […]\nErrenta aldakorra aurrez eten, errenta aldakorra, galera, ordainketa-hurrenkera\nAurreko bidalketan ikusi bezala PER balioak akzioen errentagarritasuna irudikatzen laguntzen digu. Eta ez da batere zaila akzioen PER zein den aurkitzea. Adibidez, Norbolsak Espainiako enpresa ezagunenen PER argitaratzen du bere web gunean: Ikus daitekenez PER desberdin ugari ageri dira. Inbertsioaren arriskua dago horren atzean: arriskuaren arabera PER handiagoa edo txikiagoa eskatuko zaio inbertsioari. Ziurgabetasun handiko […]\nPER ingelesezko Price to Earnings Ratio izenetik dator, eta enpresaren akzioen balioaren eta urteko irabazien arteko proportzioa adierazten digu. Adibidez, demagun enpresa batek 3 milio euro irabazi dituela azken urtean, eta enpresa horren kapitala 2 milio akziotan banatuta dagoela. Beraz, akzio bakoitzari 3/2 = 1,50 euroko irabazia legokioke. Akzioa 10 eurotan eros baliteke bere PER […]\nErrenta aldakorra BET, errenta aldakorra, errentagarritasuna, PER, UTB\nErrenta aldakorraren etekinak enpresen irabazietatik datozenez, argi dago errenta aldakorra errentagarria izateko akzioen atzean dagoen enpresak ere errentagarria izan behar duela. Nola jakin dezakegu enpresa bat errentagarria izango dela? Ez dago ziur jakiterik. Edozein unetan enpresari zuzenean eragiten dion berri bat ager daiteke, eta bere irabazien aurreikuspenak hobetu ala hondoratu. Horregatik da, hain zuzen, akzioen […]\nErrenta aldakorra errenta aldakorra, errentagarritasuna, PER


Botere borrokak bikoteari nola eragiten dion | Bezzia\nBoterea bikote askotan gatazkak edo borrokak egiteko arrazoietako bat izan ohi da. Botere borrokak etengabeak eta ohikoak dira, bikoteari berari mesede egiten ez dion zerbait. Gauzak okerrera egiten dute boterea lortzen duen alderdiak bere onurarako erabiltzen duenean eta beste alderdiarekiko harremana hobetzeko erabiltzen ez duenean.\nHurrengo artikuluan bikotearen botere borrokari buruz hitz egingo dugu eta harremana zein kaltegarria izan daitekeen.\n1 Bikotearen boterearen aldeko borroka\n2 Bikotearen botere borrokaren ondorioz arazoak\nBikotearen boterearen aldeko borroka\nBikotearen barruan boterea banatzea ez da lan erraza edo sinplea. Bi pertsonen beharrak kontuan hartu behar dituzu eta hori gertatzen ez bada litekeena da gauzak txarto amaitzea. Gauza normala da denboraren poderioz, aipatutako boterea berdindu egiten dela eta pertsona bakoitzak une jakin batzuetan modu egokian erabiltzen duela.\nEzin da harreman jakin baten barruan, botere hori duen pertsona bakarra izan eta beste alderdia bestearen erabakiak onartzera mugatzen da. Denborarekin, nagusitasun horrek bikotekidearengan kalte larriak eragin ditzake eta harremana arriskutsu ahul bihurtzea.\nBikotearen botere borrokaren ondorioz arazoak\nBikote baten baitan gertatzen den botere borroka, arazo ugari sor ditzake:\nGerta daiteke botere borroka bi pertsonek rol nagusia bereganatu nahi izateagatik izatea. Bi pertsonek uneoro arrazoia izan nahi dute, eguneko ordu guztietan gatazkak eta borrokak eraginez. Bietako inork ez du besoa bihurritzeko ematen eta horrek bizikidetza oso konplikatua eta zaila bihurtzen du. Kasu hauetan, garrantzitsua da bikotearekin ahalik eta gehien enpatia eta bestearen larruan jartzea.\nModu berean, gatazka desberdinak sor daitezke bikotearen barruan inork boterea eta nagusitasuna bere gain hartu nahi. Bikotearen segurtasun falta agerikoa baino gehiago da eta horrek harremana bera kaltetzen du. Kasu honetan, ezinbestekoa da iritzi desberdinak azaleratzea eta hortik aurrera ekimena batera hartzea.\nLaburbilduz, bikote baten botere borroka normaltzat har daiteke eta ez luke ezer txarra izan behar, betiere nagusitasun eta botere horrek bikotearen beste zatiari kalterik eragiten ez badiote. Pertsona bakoitzak harremanaren barruan duen boterean nolabaiteko oreka egon behar da. Bikotearentzat ona ez dena da botere banaketa hori era guztietako gatazka etengabeen arrazoia dela.\nHori gertatuz gero, garrantzitsua izango litzateke eserita eta modu lasai batean hitz egitea eta akordio batzuk finkatzea bikotean nagusitasuna duenaren arabera. Egokiena, boterea harremanez hartu behar diren erabaki desberdinen arabera aldatuko da. Bestela, egoera jasanezina bihur daiteke horrek bikotearentzat dakartzan gauza txar guztiekin.\nArtikuluaren bide osoa: Bezzia » Psikologia eta bikotea » Relaciones » Botere borrokak bikoteari nola eragiten dion\nIbiltzeko ohituraren onurak


Gengis Khanen hilobia - Wikipedia, entziklopedia askea.\nMongoliako Onon ibaia udazkenean, non Temüjin jaio eta hazi zen.\nGengis Khanen hilobiaren kokalekua oraindik ezezaguna da, nahiz eta espekulazio eta ikerketa asko egin diren.\n1 Gengis Khanen heriotza\n2 Hilobiari buruzko kondaira\n3 Hilobiaren kokalekuaren inguruko hipotesiak\nGengis Khanen heriotza[aldatu | aldatu iturburu kodea]\n1227ko abuztuaren 18an, Xi Xia inperioan (egungo Txina), Gengis Khan Mongoliar Inperioaren sortzailea, erregeen erregea, hil zen, 65 urte inguru zituela, historiako inperiorik zabal eta iraunkorrenetakoaren oinarriak jarri ondoren. Baina heriotzaren kausak ez daude garbi.\nKronika batzuek diote zalditik erorita hil zela, beste batzuek mendebaldeko xiatarren aurkako guduan hil zutela eta, Marko Poloren arabera, “Caaju izeneko gazteluari eraso zion, geziz belaunean zauritu zuten eta zaurien ondorioz hil zen. Tamalgarria izan zen, gizon ausarta eta jakintsua baitzen”.\nHilobiari buruzko kondaira[aldatu | aldatu iturburu kodea]\nGengis Khan Temüjin –hori zuen jatorrizko izena– Borjigin tribukoa zen eta tribu horretan hildakoak leku sekretuetan ehorztea zen ohitura. Mongoliarren erregeak ere ohitura zaharrari eutsi nahi izan zion. Kondairak dio haren gorpua Mongoliara eraman zutela, Khentii Aimag jaioterri ingurura. Prozesioak bidean aurkitzen zuen pertsona oro hil omen zuten. Hilobia eraiki zuten esklaboak, amaitutakoan, sarraskitu omen zituzten, eta haiek hil zituzten soldaduek ere amaiera bera izan zuten. Ibai baten bidea aldatu omen zuten kokalekua are sekretuago egiteko. Ondoren zaldi batzuk ere ehortzi omen zituzten, hilobiaren zigilu modura, eta hainbat zuhaitz landatu, kokalekua hobeto ezkutatzeko asmoz.\nHilobiaren kokalekuaren inguruko hipotesiak[aldatu | aldatu iturburu kodea]\nBada haren omenezko mausoleo bat, baina Khan ez zuten han ehortzi. Txutxu-mutxuek diote 1937an sobietarrek haren hilobirako bidea erakuts zezaketen zantzuak aurkitu zituztela monasterio budista batean, edota bi arkeologo frantziar bilaketan hil zirela, hilobia madarikatuta dagoelako. Baina hilobiaren zantzurik ez dago oraindik.\n2004an Genghis Khanen jauregia aurkitu zuten, eta horrek hilobia aurkitzeko itxaropenak eta grina piztu zituen. Maury Kravitz arkeologo amateurrak berrogei urte eman zituen horretan, eta azken urteetan ahalegin berezia egin arren, 2012an hil zen ezer lortu gabe. Bere ondoren, Kaliforniako Unibertsitateko Albert Yu-Min Lin arkeologoa hasi zen hilobiaren bila, teknologia berriak eta ingurua kaltetzen ez duten metodoak erabiliz. 2015eko urtarrilean proiektu bat jarri zuten martxan, espaziotik ateratako argazkien bidez hilobiaren kokalekua aurkitzea xede duena.\n↑ a b c d e Irazustabarrena, Nagore. (2016ko uztailak 10). «Non dago Genghis Khan?» Argia CC-BY-SA lizentzia.


Fabrikako ibilbidea - Yiwu Great Seal Rubber Products Company\nGreat sealings group ltd 20 urte baino gehiagoko esperientzia duen zigilatzeko produktuen fabrika profesionala da, GOSek kalitate handiko talde teknikoa eta kautxuaren formulazio gela ditu. Gomarako eta biraketarako probarako gela. Automobilgintzan, motorrean, industrian, ingeniaritza mekanikoan. , AEB, Alemania, Iran, Mexiko, Zeelanda Berria eta abar.\nFabrika gomazko zigilatze mota desberdinak ikertu, fabrikatu eta saltzera bideratuta dago. Hala nola, FDA, ROHS, CE, NSF, ROHS eta abar bezalako ziurtagiri ugari ditugu eta ISO / TS16949 ： 2015 zorrotz ezartzen dugu.\nNegozioen eremua: aeroespaziala, bidalketa, trenbide zubia, etxetresna elektrikoak, bainugelako osagarriak, presio hidraulikoa, suteetarako ekipoak, ekipo mekanikoak, tratamendu medikoa eta osasun publikoa, eguneroko erabilerarako artikuluak.


Israelek teknika militarren bidez detektatzen du iruzurra - GEMBROK, S.L. - MVPQL\nIsraelek teknika militarren bidez detektatzen du iruzurra\nImajina ezazu norbaitek argazki-sekuentzia bat eskaneatu, eta aseguratutako edo aseguratu gabeko ezbehar batean iruzurrik dagoen edo ez detektatzen duen software bat sortzen duela. Horixe da konpainiei iruzur egiten saiatzen diren iruzurgileak harrapatzeko azken teknologia militarra.\nIsraelen asmakizuna da, munduko inteligentzia-agentzia onenetako bat duen herrialdearena.\nTestuen azterketa, inteligentzia birtuala, audio eta bideo prozesadoreak eta fotometria uztartu dituzte. Milioika datu aztertuta, ezbeharra erreala edo iruzurra den jakiten dute, probabilitate altuarekin.\n« Zergatik ni, Ameriketako Estatu Batuan gertatu bazen?\nBadakizu zenbat balio duen zure autoak? »


Enpresen salmentak %3,6 igo ziren otsailean, industriak eta esportazioek bultzatuta - Artikulua - Gipuzkoa ETORKIZUNA ORAIN\nEnpresen salmentak %3,6 igo ziren otsailean, industriak eta esportazioek bultzatuta\n2021 urteko datu metatua negatiboan geratu da hala ere, eta COVID-19 gaitzaren krisiaren eragina lan merkatuko adierazleetan nabarmentzen da.\nGipuzkoako enpresek pasa den urtean baino %3,6 gehiago saldu zuten 2021eko otsailean, foru Ogasunak hilero kaleratzen duen txostenaren arabera. Eider Mendoza bozeramaileak adierazi duenez, datu “onak” jazo dira salmenten esparruan, batez ere esportazioei eta industriari esker. Alde negatiboan, lan merkatuari lotutako adierazleak negatiboan itxi dut hilabetea, COVID-19 gaitzak eragin duen krisialdiaren eraginpean segitzen baitute. Mendozak azpimarratu duenez, Aldundiaren lehentasunen artean daude krisi ekonomikoari aurre egin eta sektore zaurgarrienak babestea, eta aurreratu du bihar aurkeztuko dela foru erakundeak ekonomiari laguntzeko urte honetan martxan jarriko den plana.\nForu arduraduna hedabideen aurrean agertu da gaur goizean, astero bezala, Diputatuen Kontseiluan hartu diren erabakien eta landu diren gaiak gizarteratzeko. Aipatu duen lehenengo gaia Gipuzkoako foru Ogasunaren salmentei buruzko txostena izan da, kasu honetan otsailera arte geratu dena jasotzen duena. “Dakizuen bezala, hilabetero kaleratzen dugu txosten hau, eta hilabetez hilabete datu interesgarriak eskaintzen ditu, gure ekonomiaren osasunaren egoera eta bilakaera neurtzeko. Kasu honetan, aurtengo otsaileko txostena da esku artean duguna eta, ondorioz, 2021 honen hasierari buruzko ikuspegia eskaintzen diguna”, esan du Mendozak. Txosten osoa Ogasuneko web orrian dago kontsultatu daiteke.\nOtsaileko datuak honako hauek izan dira: salmenta osoak +3,6 igo dira; barne merkatuko salmentak +0,3 hazi dira, eta esportazioak berriz +10. Inportazioak, bestalde, negatiboan ageri dira, -0,8 jaitsi baitira, eta lan merkatuari lotutako bi adierazleek ere ez dute bilakaera positiborik izan: enplegua -3,2 jaitsi da, eta soldatek -3,4 egin dute behera. “Kontutan izan behar da pasa den urteko otsaila COVID-19 aurreko hilabetea izan zela eta, ondorioz, adierazgarriak dira datuak”, esan du foru arduradunak. Zehaztu duenez, sektoreka, pandemiaren bilakaerak zerbitzuen sektoreari eragiten jarraitzen dio (+1,1 otsailean, baina -2,4 metatuan), baina industria sendo ageri da (+7 otsailean eta +2,4 metatuan).\nUrte hasierako lehen bi hilabeteetako datu metatuen kasuan (urtarrila eta otsaila), otsaileko datuek zertxobait igoarazi dituzte adierazle gehienak. “Hala ere, oraindik bi hilabetetako datuetako informazio bakarrik da esku artean duguna, beraz goiz da oraindik ere ondorioak ateratzen hasteko”, ohartarazi du bozeramaileak. Datu metatuak honakoak dira: salmenta osoak -0,7 jaitsi dira, baina adierazle honen bi aldagaiek bilakaera ezberdina izan dute: barne merkatuak -3 egin du behera, eta esportazioek +4 egin dute gora. Inportazioak -5,2 jaitsi dira, enplegua -3,1 eta soldatak -1,7.\n“Beraz, ikusten denez, ekonomiak aldika ematen ditu berrindartzeko zantzuak, baina pandemiaren eraginpean jarraitzen dugu, enpleguaren bilakaerak edo soldatenak adierazten duten bezala”, esan du Mendozak. Gogoratu duenez, COVID-19 agertu osteko lehen unetik, Gipuzkoako Foru Aldundiarentzat krisiaren ondorioen aurrean zaurgarrienak direnak babestea izan da lehentasun nagusia. “Zentzu honetan, foru erakundea lanean ari da ekonomia berreskuratzen laguntzeko plan batean. Ekimen honen eskutik, sektore kaltetuenak laguntzen jarraituko dugu eta, aldi berean, gure etorkizuneko ekonomia eraikitzen jarraituko dugu”, azpimarratu du.\nAzkenik, eta astero bezala, COVID-19 gaitzak Aldundiaren gizarte politikako baliabideetan izaten ari den inpaktua eguneratuko du bozeramaileak. Adinekoen egoitzetako erabiltzaileei dagokionean, ez dago kasu positiborik otsailaren 26tik. Langileen kasuan, lau kasu positibo daude, lau egoitza ezberdinetan. Eguneko zentroetan bi positibo atzeman dira azken astean, eta ez dago kasu berririk desgaitasuna dutenei arretarako zentroetan eta gizarte inklusioan. Adingabeei zuzendutako baliabideetan, ordea, 3 kasu berri atzeman dira azken astean.\nAzkenik, txertoari dagokionean, martxoaren 18tik Pfizerren bigarren dosiak jartzen ari da Gipuzkoako Foru Aldundia eguneko zentroetako, desgaitasuneko eta osasun mentaleko erabiltzaileei. Lehen dosi guztiak ipini zitzaizkien erabiltzaile eta langileen guztiei, 3.392 lagun guztira. Gainera, gaurtik aurrera Anoetan 9.500 pertsona txertatzeko prozesua hasiko da. Egunean 400 dosi jartzea aurreikusten da, gutxi gorabehera.


Debabarreneko Tripontziak lehiaketa ekainaren 29ra arte luzatu dute — Mutrikuko Udala\nDebabarreneko Tripontziak lehiaketa ekainaren 29ra arte luzatu dute\nDebabarreneko Tripontziak lehiaketa ekainaren 29ra arte luzatu dute Guztira, hamabi jatetxek eta lau pintxo tabernek hartuko dute parte; eskaintza bereziak eta sariak daude herritarrentzako. https://www.mutriku.eus/eu/albisteak/debabarreneko-tripontziak-lehiaketa-ekainaren-29ra-arte-luzatu-dute https://www.mutriku.eus/eu/albisteak/debabarreneko-tripontziak-lehiaketa-ekainaren-29ra-arte-luzatu-dute/@@download/image/image_preview.jpg\nGuztira, hamabi jatetxek eta lau pintxo tabernek hartuko dute parte; eskaintza bereziak eta sariak daude herritarrentzako.\nDebabarreneko Tripontziak lehiaketa 2014ko ekainaren 13tik 29ra bitartean luzatuko da, eskualdeko Produktu Klubeko kide diren hainbat jatetxe eta pintxo tabernen partaidetzarekin, eta Debegesak sustatuta. Guztira, hamabi jatetxek eta lau pintxo tabernek parte hartuko dute.\nGainera, lehiaketak irauten duen bitartean, menu eta pintxo bereziak dastatzeko aukera izango da eskaintza berezietan. Jatetxeetan 25 euroko menu landuak (BEZa barne) eskainiko dira eta tabernetan bi pintxo eta bi edari lau euroko prezioan. Jatetxeei dagokionez, bezeroak, menutik kanpo dagoen beste produkturen bat eskatuko balu, berak ordainduko luke. Gainera, erreserba ere lehenago egin beharko du Tripontzi menua dastatu nahi duela esanez.


Politikaldia Nazio Estrategian • ZUZEU\nMunduaren gorabeherei begiratu besterik ez dago politikak duen garrantziaz eta zentraltasunaz ohartzeko. Nazioen bizitzaren norabidearen gidari ukaezin izanik, politika ongi erabili beharreko tresna zaio edozein herri edo estaturi, munduan norbait izan nahi badu gutxienez. Horretarako, ezinbestekoa da zientzia politikoaren arauak ezagutzea, zein diren eta nolakoak, politikaren xake-taulan ongi aritzeko eta irabazteko, nork bere helburuak erdiesteko. Jakintza horren garrantziaz oso jakitun dira munduko estatu guztiak, baina geurea bezalako herri menderatuontzat, garrantzitsua ez ezik, hil edo bizikoa ere bazaigu, geure trebezia politikoari esker baino ez baititugu lortuko hain beharrezkoak ditugun askatasuna eta burujabetza.\nEstatu baten etorkizunaren gidari izanen diren belaunaldiak politikarako egoki prestatzea oso finki zaindu beharreko diziplina da. Geurean, euskal unibertsitate nazional baten faltan, presazko zeregina da gizarte-zientzien eskola propio baten beharra. Geure errealitatea izendatu, aztertu eta konpontzeko tresnak ez baitzaizkigu emanen hemen ofizialak baina arrotzak diren unibertsitateetako ikasketen bitartez, bistan dena.\nOrreagak, hainbat pertsona independienteekin elkarlanean eta UEUren laguntzarekin, POLITIKALDIA Nazio Estrategian izenburupeko politika-jardunaldia antolatu du, geure menderakuntza-arazo estrukturalari aterabidea ekar diezaiokeen errealismo politikoaren ardatzak zeintzuk diren herritarrei jakinarazi eta helarazteko asmoz.\nJardunaldiak Donostiako Koldo Mitxelenan izango dira Abenduaren 13, 14 eta 15ean.\nGure hezkuntza sistema\nZer duzu buruan “Politikaldia Nazio Estrategian”-ri buruz\nMARTIN 2016-11-09 13:41\nHarrigarria! Politikaz hitz egin behar al dute? Hizlariek ez dute, herri honetan “politikaz” hitz egiten dutenek bezala, Zuzenbide edo Zientzia Politiko fakultateetan ikasi politika; beste ikasketa batzuk dituzte eta, hala ere, politikaz hitz egingo dute. Ohikoa ez den iturri batetik edan dute, nonbait. Ea, behingoz, gure herriaren aldekoa izango den benetako politikarekin zer ikusia duen zentzuzko zerbait entzuten dugun.


2022-03-17 Errezetak Okela 0\nTxahal-isatsa ardo beltzetan prestatzeko errezeta erraza. Gisatu gozo eta goxoa, saltsa distiratsu eta biziarekin, presio eltzean prestatzen dena…\n1Kgr Txahal isatsa\n1-2 Piper berdea\n6 Piperbeltz bola\n1L Ardo beltza\n3 Iltze usaina\n1.Eltze azkarra sutan jarri eta tenperatura hartzean olioa gehitu. Barazki guztiak zuritu / garbitu eta zati handietan zatitu. Behin olioa bero dugula, barazkiak segida honetan gehitu bakoitzaren artean minutu batzuk utziz, azenarioa, baratxuria, tipula eta piper berdea (bi hauek batera) eta azkenik porrua.\n2.Barazkiak egiten ditugun bitartean, isats zatiak (neure kasuan, harakinak zatituta saltzen ditu) gatzez ondu eta irinetik pasa, zartagin bat sutan jarri eta olioa gehitu, olioa beroa dagoenean isats zatiak alde guztietatik gorritu, egin ahala gorde.\n3.Barazki guztiak kazolan ditugunean, piperbeltz bolak eta iltzeak gehitu. Ondoren isats zatiak eta azkenik ardoa gaineratu. Ardoarekin estalita geratzen ez bada, ura erabili (bi hatz likido egon behar da isats zatien gainetik).\n4.Eltze azkarrari estalkia jarri, eta baporea irteten hasten denetik 50-60 minutuz egosi. Txahal isatsaren haragia oso egina egon behar du, eta hezurretik erraz bereizi behar da. Haragi zatiak eltzetik atera eta irabiagailua erabiliz,barazki guztiak birrinduz. Behin saltsa egina dugula, sutan jarri eta 10 minutuz irakiten eduki, modu honetan salda murriztuko da zaporea handituz.\n6.Isats zatiak kazolara gehitu. Behar denean zerbitzatu. Horrelako jakiak hobera egiten dute atseden hartzen badute; beraz, eskertu egiten dute bezperan prestatzea eta zerbitzatzeko unean berotzea.


Konduktismoa – Gizapedia\nKonduktismoa portaera kanpotik datozen estimuluen eraginez sortutako erantzuna dela baieztatzen duen ikaskuntzaren eta portaeraren teoria eta eskola psikologikoa da. Ivan Pavlov fisiologoa (1849-1936) eta J. B Watson psikologoa (1878-1958) izan ziren teoria horren aitzindariak, eta bereziki B. F. Skinner-ek (1904-1990) garatutakoa. Eskola konduktistak psikologian natur-zientzietako metodoak baliatzea bilatzen du, eta horrexegatik gogamena, arima eta kontzientzia kontzeptuak ukatzen ditu. Horregatik, gogamena zuzenean behatu ezin daitekeen entitatea izan zen, kutxa beltz moduan hartzen du eta kanpoko estimulu eta subjektuaren erantzunen arteko loturak bakarrik aztertzen ditu. Hala ere, ondorengo konduktista batzuek (George Herbert Mead, esaterako) gogamenaren beharra aldeztu zuten jokaera azaltzeko. Albert Bandurak konduktismoaren berreraketa egin zuen bere Ikaskuntza Sozialaren teoriarekin.\nKonduktismoaren abiapuntua beraz, estimulua da. Hortik, jokaera estimulu eta erantzunen arteko erlazioa besterik ez litzateke izango. Konduktismoan erantzun baldintzagabeak edo berezkoak, haur batek janari goxo bat ikustean jateko gogoa sentitzea adibidez, edo baldintzatuak edo ikasiak, gurasoak datozenean janari goxoa dakartenean jateko gogoa sentitzea adibidez, bereizten dira. Kontzeptualizazio horretatik, bi ikaskuntza eta portaera teoria eratu zituen konduktismoak: baldintzapen klasikoa eta baldintzapen instrumentala.


«Daukadanetik eramaten dut, ez dut azokarako ezer berezirik egiten» - Alegia - Tolosaldeko ataria\nAlegiako Etxarraga Berri baserrian bizi da Juan Inazio Rekondo alegiarra. Azken unean bada ere, aurten ere azokan postua jartzera animatu da. Ez da baserritik bizi, baina baserrian lan egiten du. Etxerako egiten du baratzea, eta dituen fruta zuhaitzek emanda fruituekin joango da igandeko azokara. Herritarrei gonbita luzatu die plazatik buelta egiteko eskatuz.\nAlegiako azokan aurten ere postua jarriko duzu.\nBai, ditudan gauza hondarrekin jartzeko asmoa dut.\nAzoka egingo zutenaren esperantzarik bazenuen?\nEz, egia esan ez nuen espero egingo zutenik. Iaz ez zuten egin, eta aurtengorako duda zen, eta ez dugu gauza asko prestatu. Joan nahi ote dugun galdetu digute, eta joango gara.\nAzoka egin izan denetik jarri izan duzu postua?\nEz. Ni 2014an hasi nintzen, eta beraiek jada 14 urte daramatzate azoka egiten. Besteak ikusten nituen, eta gero, beranduago animatu nintzen.\nNolatan animatu zinen postua jartzera?\nIkusten nuelako Alegian jada baserritar asko ez zegoela. Gutxitzen ari ziren barazkien postuak, horrela azokan sartzera animatu nintzen.\nZein postu mota da zurea?\nNik etxeko barazkiak jartzen ditut. Daukadana, eta gero eduki dezakedan fruta eramaten dut. Aurrekoan, esaterako, mahatsa eraman nuen, eta aurten ere eramateko asmoa dut. Etxean dudana da, ez dut azokarako ezer berezirik egiten, daukadanetik eramaten dut.\nBaratzean aritzen zara, beraz.\nEz. Nik baratzea etxerako egiten dut, ez dut egiten saltzeko. Herrian urtean behin izaten denez azoka aprobetxatu egiten dut, eta soberan dagoen hori eramaten dut.\nJendeak erosten ditu bertako produktuak?\nBai. Gustura gainera. Nik uste dut jendea oso gustura etortzen dela, eta nongoa den ikusita, eta hemengoa izatearekin nik uste dut jendea asko animatzen dela erostera.\nIgandean zer eramango duzun plazara esaterik bai?\nZiazerbak, kuia, kuiatxoak, piperrak, Ibarrako piperrak,... Fruta aldetik, sagarrak, udareak, mahatsa, eta arrautzak ere bai,... Eta parean beste zerbait suertatzen bada, hori ere bai.\nUrte ona izan da aurtengoa?\nFrutarentzako bai, eta baratzerako ere ez da hain txarra izan.\nEskertzen du jendeak postua jartzea?\nNik uste dut baietz. Niri jendea harrituta geratzen zait, eta gustua ematen duela, eta saiatzen garela lanean eta komentatu izan didate. Eta baserrian bizi eta aukera izan da, eta gustatuz gero, aritu egiten zara pixka bat lanean.\nEz da zure lana, baina postuan saltzaile moduan aritzea nolakoa da?\nEz da nire gustuko lana. Jende askorekin hitz egitea gustatzen zait, eta oso irekia naiz, baina ez da nire lana hori. Egun horretan aritzen gara, eta alabak laguntzen dit pixka bat, baina ez da gustuko lana. Kanpotik egotea gehiago gustatzen zait.\nZazpigarren urtez jarriko duzu postua. Azokan urte horietan aldaketarik antzeman duzu?\nAldaketa emanda. Gero eta jende gutxiago animatzen dela uste dut postua jartzera. Lan asko egin behar da. Aurreko egunetatik hasi behar duzu gauzak preparatzen eta txukuntzen, eta uste dut jende asko atzeratu dela lan asko duelako. Ni bereziki ez naiz gehiegi saiatzen, natural-natural, hartu eta eraman egiten ditut. Urte batzuk atzera, batzuk izugarrizko lanak hartzen zituzten postua dotore jartzen.


Siglak eta akronimoak – Gizapedia\nSiglak lokuzio bat era laburrean adierazteko hartzen diren lehen letrak dira; adibidez, Nazio Batuen Erakundea ordez, NBE idatzi eta esaten denean, siglak N, B eta E dira. Halaber, sigla lehen letra horiekin osatzen den hitza ere bada; adibidez, NBE ("ene-be-e" ahoskatuta) hitz osoa sigla dela ere esaten da, baita HIES (Hartutako Immuno Eskasiaren Sindromea), "hies" ahoskatzen dena, letraz letra esan gabe. Batzuen arabera, ordea, letraz letra aipatu gabe, segidan esaten diren horiek akronimoak lirateke, betiere siglak izanda. Siglazioa eta akronimia (horrela deitzen zaio hitz zatiak hartuz laburtzeari) egiteko beste modu batzuk ere badaude: lokuzioko hitzen lehen bi letrak edo gehiago hartzea (ARKO, Arrasateko Komunikabideak), eta hitz baten hasiera eta bestearen bukaera (euskañol, adibidez).


Aita, Semea eta Espiritu SantuaTrinitatearen parte al dira? | Bibliak irakasten duena\nARGITALPENAREN HIZKUNTZA Acholiera Afrikaans Aimara Albaniera Aleman Alemaniar zeinu hizkuntza Amharera Arabiera Armeniera Assamera Ateso Australiar zeinu hizkuntza Bambara Baoule Behe alemana Bembera Bengalera Bikolera Binea-Bissauko kreolera Birmaniera Bislama Boulou Bulgariar Cebuera Chin (Hakha) Chitonga (Malawi) Chokwe Cholera Chuukese Chuvashera Costarricar zeinu hizkuntza Dangmeera Daniera Drehu Efikera Ekuadortar zeinu hizkuntza Errumaniera Errusiar zeinu hizkuntza Errusiera Eslovakiera Esloveniera Espainiar zeinu hizkuntza Estoniera Euskara Eweera Faroeera Fijiera Filipinar zeinu hizkuntza Finlandiar zeinu hizkuntza Finlandiera Frantses zeinu hizkuntza Frantsesa Gaera Galesa Galiziera Garifunera Gaztelania Georgiera Greziera Groenlandiera Guaraniera Gujaratera Gun Guna Hausa Hebreera Hererera Hiligaynon Hindi Hiri Motu Hmong (Zuria) Hungariar zeinu hizkuntza Hungariera Iban Ibanagera Igboera Iloko Indonesiera Ingelesa Islandiera Isoko Italiera Japoniar zeinu hizkuntza Japoniera Jula Kabylera Kalenjin Kannadera Kaqchikelera Katalan Kazakhera Khmerera Kicheera Kikamba Kikaonde Kikongo Kikuyuera Kiluba Kimbundu Kinyaruanda Kirgizera Kiribatiera Kirundi Kisiera Kongo Konkaniera (Latindar) Korear zeinu hizkuntza Koreera Kreolera, Haitikoa Kreolera, Maurizikoa Kreolera, Seychelleakoa Krioera Kroaziera Kurmanji kurduera (Zirilikoa) Kwangali Kwanyama Lambera Laosera Letoniera Lhukonzo Lingalera Lituaniera Loziera Luganda Lugbarera Lundera Luoera Luvaleera Malayalamera Malaysiera Malgaxe Maltera Mamera Mapudungun Marathera Marshallera Maya Mazatec (Huautla) Mazedoniera Mendeera Mexikar zeinu hizkuntza Mingreliera Miskitoera Mixeera Mixtekera (Guerrero) Mizo Mongoliera Moore Motu Nahuatlera (Erdialdekoa) Nahuatlera (Guerrero) Nahuatlera (Huasteca) Nahuatlera (Puebla iparraldekoa) Ndauera Ndebeleera Ndebeleera (Zimbabwe) Ndonga Nederlandera Nepalera Ngabere Ngangela Niuera Norvegiera Nuer Nyaneka Nyungweera Nzema Oromoera Ossetiera Otetela Otomiera (Mezquital Harana) Palauera Pangasinanera Papiamento (Aruba) Papiamento (Curaçao) Paraguaitar zeinu hizkuntza Pediera Persiera Perutar zeinu hizkuntza Pidgina, Solomonekoa Poloniar zeinu hizkuntza Poloniera Ponapean Portugesa Portugesa (Portugal) Punjabera Qeqchiera Quechuera (Ancash) Quechuera (Ayacucho) Quechuera (Bolivia) Quechuera (Chimborazo) Quechuera (Cuzco) Rarotongan Rotuman Runyankore Rutoro Samoera Sangoera Saramaccan Serbiera Serbiera (Latindar) Shonera Sidamo Sinhala Sothoera (Lesotho) Sranantongo Suediera Swahili Swahili (Kongo) Swatiera Tagalo Tahitiera Tajikera Tamilera Tandroy Tankarana Tarascan Tatarera Teluguera Tetum Dili Thailandiera Tigrinyera Tivera Tlapanec Tojolabalera Tok Pisin Tongera Tongera Totonakera Tshiluba Tshwa Tsongera Tswanera Tumbukera Turkiera Turkmeniera Turkmeniera (Zirilikoa) Tuvaluera Tuvera Twi Txekiera Txewera Txiletar zeinu hizkuntza Txinera mandarinera (sinplifikatua) Txinera mandarinera (tradizionala) Tzeltalera Tzotzilera Uighurera (Arabiera) Uighurera (Zirilikoa) Ukrainera Umbundu Urdu Uruund Uzbekera Uzbekera (Latindar) Valentziera Vendera Venezuelar zeinu hizkuntza Vezo Vietnamera Wallisian Waray-Waray Wayuunaiki Wolaita Wolofera Xhosera Yaoera Yapese Yorubera Zande Zapotekera (Isthmus) Zapotekera (Lachiguiri) Zimbabwetar zeinu hizkuntza Zuluera kurmanji Kurduera (Kaukasoa)\nAita, Semea eta Espiritu Santua: zein da egia hauei buruz?\nTRINITATEAN sinesten duen jendeak Jainkoa hiru pertsonen elkartasuna dela esaten du, Aita, Semea eta Espiritu Santua. Hiru pertsona hauetariko bakoitza besteen berdina, ahalguztiduna eta hasierarik gabekoa dela dio irakaskuntza honek. Trinitatearen arabera Aita Jainkoa da, Semea Jainkoa da eta Espiritu SantuaJainkoa da, baina Jainko bakarra da.\nTrinitatean sinesten duten askok irakaskuntza hau ezin dutela azaldu aitortu arren, Bibliak irakasten duena dela uste dute. Hala ere, aipagarria da «trinitate» hitza Bibliak inoiz ez duela aipatzen. Hortaz, irakasten al du Trinitatea Bibliak? Erantzuna jakiteko, azter dezagun Trinitatea Bibliako irakaskuntza dela frogatzeko bere jarraitzaileek maiz aipatzen duten biblia-txatala.\n«HITZA JAINKOA ZEN»\nHonela dio Joan 1:1ek: «Hasieran bazen Hitza eta Hitza Jainkoarekin zegoen, eta Hitza Jainkoa zen» (La Biblia de Jerusalén). Aurrerago, kapitulu berean, «Hitza» Jesus dela argi eta garbi azaltzen du Joan apostoluak (Joan 1:14). Pasarte honetan Hitzari Jainkoa deitzen zaionez, batzuek, Semeak eta Aitak Jainko bera osatzen dutela sinesten dute.\nKontuan hartu behar da biblia-atal hau jatorrian grekoz idatzi zela. Geroago, itzultzaileek beste hizkuntza batzuetara itzuli zuten testu grekoa. Biblia-itzultzaile batzuek, hala ere, ez zuten «Hitza Jainkoa zen» esaldia erabili. Zergatik? Itzultzaile hauek Biblia idazteko erabili zen grekoa ezagutzen zutenez, esaldi hori beste era batera itzuli behar zela erabaki zutelako. Baina nola? Hona hemen adibide batzuk: «Hitza izaki jainkotiarra zen» (La Bible du Centenaire) eta «jainko zen Hitza» (J. J. Bartolomeren Cuarto Evangelio. Cartas de Juan). Itzulpen hauen arabera, Hitza ez da Jainkoa bera. Jehobaren izakien artean duen goi-mailako karguarengatik, Hitzari «jainko» esaten zaio. Izan ere, hemen, «jainko» hitzak «boteretsua» esan nahi du.\nJende askok ez dugu Biblia idazteko erabili zen grekorik ezagutzen. Beraz, nola jakin dezakegu Joan apostoluak zer esan nahi zuen benetan? Pentsa ezazu adibide honetan: irakasle batek gai bat azaltzen die bere ikasleei. Aurrerago, ikasleek iritzi ezberdinak dituzte irakasleak esan nahi zuenari buruz. Nola argituko dute ikasleek gaia? Irakasleari argibide gehiago eskatuz. Dudarik gabe, argibide gehiago aztertzeak gaia hobeto ulertzen lagunduko die. Era berean, Joan 1:1 ulertzeko, Joanen ebanjelioan Jesusen karguari buruzko argibide gehiago bilatu ditzakezu. Eta horrela, ondorio zuzenera helduko gara.\nAzter dezagun, adibidez, Joanek lehengo kapituluan 18. txatalean idatzi zuena: «Jainkoa ez du inork inoiz ikusi». Bestalde, Joanek honakoa ere esan zuen: «Eta Hitza gizon egin zen eta gure artean jarri bizitzen. Ikusi dugu haren Jainko-aintza» (Joan 1:14). Beraz, badakigu jendeak Jesus ikusi zuela, hau da, Semea. Nola, orduan, izan daiteke Semea Jainko ahalguztidunaren parte? Joanek Hitza «Jainkoarekin» zegoela ere esaten du. Baina, nola egon liteke inor beste batekin eta, era berean, pertsona hori bera izan? Are gehiago, Joan 17:3ak dioen bezala, Jesusek ezberdintze argia egin zuen bere burua eta bere zeruko Aitaren artean. «Egiazko Jainko bakar[ra]» deitu zion bere Aitari. Eta ebanjelioaren bukaeran, hitz hauekin laburtu zuen Joanek gai hau: «Hemen kontatuak Jesus Mesias eta Jainkoaren Semea dela sinets dezazuen idatzi dira» (Joan 20:31). Ohartu al zara? Jesusi Jainkoaren Semea deitzen zaio, ez Jainkoa. Joanen ebanjelioan emandako argibide hauek Joan 1:1 nola ulertu behar dugun azaltzen dute. Jesus, Hitza, «jainko» bat da, goi-mailako kargua duelako, baina ez da Jainko ahalguztiduna bezalakoa.\nItzul gaitezen irakasle eta ikasleen adibidera. Jo dezagun ikasle batzuek zalantzak dituztela oraindik, nahiz eta irakaslearen beste argibideak entzun. Zer egin dezakete? Beste irakasle batengana jo argibide gehiagoren eskean. Bigarren irakasle honek lehenengoaren azalpena ontzat ematen badu, zalantzak argituak geratuko dira ikasle gehienentzat. Antzera, zuk ere zalantzak izan ditzakezu Jesus eta Jainko ahalguztidunaren arteko harremanari buruz Joanek esan nahi zuenaz. Beraz, beste biblia-idazle batengana jo dezakezu argibide gehiagoren bila. Azter ezazu, esaterako, Mateok idatzi zuena. Sistema honen amaierari buruz hitz egiterakoan, Jesusen hitzak aipatu zituen: «Baina zein egunetan edo ordutan gertatuko den, ez daki inork, ez zeruko aingeruek, ez Semeak, Aitak bakarrik baizik» (Mateo 24:36). Nola baieztatzen dute hitz hauek Jesus ez dela Jainko ahalguztiduna?\nAitak Semeak baino gehiago dakiela esan zuen Jesusek. Beraz, Jesus Jainko ahalguztidunaren parte izango balitz, bere Aitak dakien guztia jakingo luke. Ondorioz, Semeak eta Aitak ezin dute berdinak izan. Hala ere, inork esan dezake: «Jesusek bi izate ditu. Hemen, gizon bezala hitz egiten du». Baina, nahiz eta hau horrela izan, zer esan dezakegu espiritu santuari buruz? Aitarekin batera Jainko berbera osatzen badu, zergatik ez du Jesusek esaten espiritu santuak badakiela sistema honen amaierari buruz Aitak dakiena?\nZure biblia-ikastaroarekin aurrera egiten duzun heinean, gai honekin lotura duten biblia-pasarteak ezagunagoak egingo zaizkizu. Hauek Aita, Semea eta espiritu santuari buruz egia zein den argi uzten dute (90. Salmoa 2; Eginak 7:55; Kolosarrei 1:15).


goimen | Infotres blog\nTag Archives: goimen\nBasque Country Party\nGipuzkoako nekazaritza-produktuen erakusleiho zabalena, Kixkurgune espazioa, irekiko dute ostegun honetan, maiatzak 23. Hori ospatzeko, Basque Country Party festa eskainiko dute Goimen, Lur-lan eta Txerrizaleok elkarteek Zaldibiako Goizane eraikinean, Tejerian, eta Infotreseko kideak bertan izango ekitaldiaren hedapenean laguntzeko. Petti eta Joxean Goikoetxea musikariek kontzertuak eskainiko dituzte eta bertsotan arituko dira Amets Arzallus, Iker Zubeldia eta Goierriko Bertso Eskolako kideak 19:00etatik aurrera.\nEgitasmoaren arduradunek herritarrak gonbidatu nahi dituzte espazio honen berrirekitze jardunaldian parte hartzera. Zentzu horretan, jaki anitz eta sagardoa eskainiko dituzte egun osoan zehar. Kixkurgune-Aralarko Benta gunearen helburua da tokiko produktuen balioa areagotu eta komertzializazio modu berriak sustatzea, baserritarren lana nabarmendu eta gizartearekiko harremanak indartzeko asmoz.\nTagged amets arzallus, basque country party, goimen, iker zubeldia, joxean goikoetxea, kixkurgune, lur-lan baserritar elkartea, nekazaritza-produktuak, petti, txerrizaleok


Martin Lasarteri elkarrizketa Berrian\npor cotilla el Miér Dic 04, 2013 2:34 am\nMARTIN LASARTE (UNIVERSIDAD CATOLICAKO ENTRENATZAILEA)\n"Agian ez dakit neure burua ondo saltzen"\nTxiletik mintzo da, eta garai gozoan bizi da, hango liga irabazteko zorian baitago. Hala ere, ez du ahaztu Reala, Donostian bizi izandako guztia, ez eta amaiera ere: "Moduak eman zidan min handiena".\nGarai gozoan da Txilen Martin Lasarte (Montevideo, 1961). Liga irabazteko zorian dago Universidad Catolica Santiagoko taldearekin. Nazioko hirugarren taldea da, eta, liga bukatzeko jardunaldi bat falta dela, lehen postuan dago, O’Higginsekin berdinduta. Hala bukatuz gero, finala jokatuko lukete. Aurreko sasoian txapeldunorde izan zen, lehen sailkatuarekin berdinduta. "Gol aldearengatik izan ginen bigarren, eta orain, alde dugunean, arautegia aldatu dute". Umoreko dago, eta gustura hartu du euskal kazetarien bisita Catolicaren kirol hiri ponposoan.\nAspaldian zutaz ezer jakin gabe. Zer moduz zaude?\nZoriontsu, gustuko dudan hori egiten. Ogibide honetan eragozpen nagusia familiarengandik urrun egotea izaten da, eta txapelketa bakoitzak bere berezitasunak dituen arren, kasu honetan Gipuzkoako urteetan baino gertuago dut. Montevideorako bidaia bi ordu dira eta bi astean behin elkarrekin egoten gara.\nSantiagoko eromenean bizitzeak izan behar zuen abantailaren bat...\nBai, hala da. Hiri hau... Ordu jakin batzuetan, autoan ibiltzeko eta, jasanezina da. Nik espresuki entrenamendu tokitik gertu dagoen etxe batean bizitzea aukeratu nuen, egoera horiek saihesteko.\nFamilia eta entrenatzaile lana bateratzea ez da erraza izango.\nAdinarekin aldatu egin da. Gazteago nintzenean... Ez dakit hitza berekoiagoa, den, baina gehiago begiratzen nion profesional eta diru mailan hobetzeari, norberaren eta familiaren onerako, eta horiek lortzen zoazen heinean beste alor batzuk alboratzen dituzu. Familiaren hutsunea gero eta gehiago nabaritzen duzu. Futbolean gogorrena ez da irabaztea edo galtzea, etxera iristean isiltasuna egotea baizik. Telebista eta jarri dezakezu, musika... Baina askotan ez duzu zeinekin tristezia edo alaitasuna partekatu.\nEz da erraza izango entrenatzaile baten bikote izatea.\nEz, ezta futbolari batena ere. Beti kontatzen dut nire semea Donostiara joan zen aldietako batean gertaturikoa. Ia beti nire emaztearekin joaten zen baina aldi hartan bakarrik egin zuen bidaia. 16 bat urte izango zituen, eta hura saritzeko edo beharra sentitzen nuen eta zapatila batzuk erostera joan ginen, zapatila onak gainera. Dendariak zenbakia galdetu eta nik “37” esan nuen, eta semeak erantzun zuen: “Ez aita, 41 da nire zenbakia”. Lekuz kanpo gelditu nintzen, tarte horretan lau zenbaki handitu zen haren oina.\nOndo doazkizu gauzak.\nFutbol munduan helburuak lortzeak markatzen zaitu, ez du hainbeste axola nola jokatzen duzun... Talde hau zentzu batzuetan Realaren antzekoa da, harrobiko jokalariei garrantzia handia ematen dielako. Azken partidetan erabili ditudan jokalarien %70-80a harrobian hazitakoak dira. Ona da, pozik nago eginiko lanarekin, bertakotasun hori lortu dut eta Santiago hiri polita da.\nGarai gozoa, ezta?\nHala da, futbolak ematen diozuna baino gehiago bueltatzen dizu. Jokalari eta entrenatzaile bezala talde handietan egoteko aukera izan du. Normalean bizkarrekoak gehiago izan dira, baina pozak hain dira handiak... Sentsazio txar guztiak ezerezean uzten dituela.\nHobeto egiten al da lo liga irabazteko zorian zaudenean?\nNik oro har beti ondo egin izan dut lo. Nire buruarekin bakean nagoelako, nire onena ematen dudalako beti. Nik hala ulertzen dut futbola, ez dago inoiz hanka sartzen ez duen jokalari edo entrenatzailerik, kontua da ez dutela hutsa onartzen, lotsa emango balie bezala... Liga irabaziko dudala garbi dut, egoera hau bikaina da.\nLiga irabazteko zorian egotearen presioa desberdina al da?\nBeti dago presioa, eta ez egotea ez litzateke ona. Kontua da nola kudeatzen duzun eta horretarako dituzun erremintak. Presioa ona da, arazoa gainezka egiten dizunean da, hankak berunezko bilakatzen dituenean. Aldiz, motibazio iturri denean, ona da.\nBaina Txilen modu oso beroan hartzen da futbola.\nToki guztietan da hala, futbola globalizatu egin da. Munduko txoko guztietan: futbola, futbola eta futbola... Azken urteetan modu geometrikoan biderkatu da kirol honekiko pasioa.\nJendearekin hitz egin eta beste taldeetako zaleen artean ez zara bereziki maitatua: Lasarteren estiloa, europar erara jokatzen duela... eta gero La Catolica ere, nolabait, aberatsen taldea da.\nKlixeen kontua da, hemen, Txilen, klixe bat jartzen dizute, estereotipo bat, eta harekin bizitzen jakin behar duzu. Markatzen zaituzte eta agur. Puntu eta gol errekorra hobetu dugu, baina hala ere gauzak hala daude... Ni ez naiz On Kixote eta nekatu naiz erroten aurka lehian, uste hori badute, hala izan dadila, eta kito! Ez da hain garrantzitsua.\nZer moduz moldatzen zara hedabideekin? Kritikoak dira zurekin.\nAsko kostatu zitzaidan, eta tartea jarri dut. Une jakin batean kritika sanoa intentzio txar eta esanahi bikoitzekin nahastu zen, hitz jokoekin, gauzak zortearekin lortzearekin edota nik behin esan nuen bezala “izpiritu santuaren nahiekin”. Futbolean, hori, behin edo bitan pasa daiteke. Futbolean norbaitek ikusten duenari buruz hitz egin dezake, ez ikusi ezin duenaz, eta ez dute ikusten talde bat nola osatzen den, nola bizi behar duen bikote, hirukote, hamaikako edo 23 pertsonako multzo batek zelai gainean. Hori ez da ikusten, eta ez da baloratzen.\nLan hori 4-2-3-1 erabiltzea edo aurre-denboraldia nonbaiten egitea baino garrantzitsuagoa da, hau talde kirolen erregea da eta talde jardunaren izateko ahalmen handia eskatzen dizu. Lan hori ez da ikusten, horregatik erraza da egoera zortearekin lotzea, baina jainkoari esker emaitzak onak izan dira eta denborak niri eman dit arrazoia. Erne, baina ez nik dudalako, baizik eta nik beste batzuengandik ikasi nuelako.\nHedabideak irakurri eta edozeinek esango luke hanka bat duzula Ekuadorren.\nHori publikatu da. Nik ez dut harremanik izan, eta ez nuke nahi Quitoko Liga bezalako talde batekiko mespretxu bezala hartzerik nahi, baina nik ez nuke Santiago Quitorengatik aldatuko. Eskaintza hobea izangatik.\nJarraituko al duzu karguan?\nEz dakit. Ekainera arteko kontratua dut. Taldeak berrituko didan edo ez darabilte kazetariek, eta nik esaten diet, «zergatik ez didazue niri galdetzen?» Agian nik ez dut gelditu nahi, eta ez klubarengatik, agian nekatuta nago eta albo batera egin nahi dut, eta liga irabaziz gero bukaera puntu polita litzateke. Edo ez, inoiz ezin da jakin, gainera proiektua luzatzea agian ez litzateke erabat egokia, eta beste norbait baldin badator hau hobetzeko gai izan daiteke. Ni ez naiz berekoia eta halako gauzetan pentsatzen dut. Ni baino kapazagoak diren ehunaka entrenatzaile daude, eta agian une egokia izan daiteke nik emaniko jauzitxoa baliatu eta gauzak gehitzen joateko. Baina ez dakit, orain liga irabaztea baino ez dut buruan.\nJarraitzen ez baduzu, zer?\nAgian lasaitasun aldi bat. Familiarekin egoteko, bateriak kargatzeko... Baina ezin jakin, futbolak hori du. Begira, atzo bertan zera esan zidaten: “talde handi jakin baten bulegoan agintariak bildu ziren eta irten ziren hiru izenetako bat zurea da.” Horrek esan nahi du eginikoak ez direla hain txarrak izan.\nTarte motzak egin izan dituzu beti taldeetan.\nEz dut nire burua postu berean luze ikusten. Ni futbolariaren gertuko entrenatzailea naiz, autoritarismoaren eta bertikaltasunaren etsaia. Niri futbolaria seduzitzea gustatzen zait, jokamoldea barneratu eta uler dezala... Harreman estu horrek eremu komun batera eramaten ditu futbolaria eta entrenatzailea, eta futbolariak askotan ez du ulertzen harreman hori nola garatzen den. Urtebete pasatzen da, hemezortzi hilabete... eta iristen da une bat marra jakin bat igarotzen dena, eta hor moztu behar da. Eta horregatik diot, nik ez dut Ingalaterrako ereduan sinesten, hogei urte postu berean, ezingo nuke. Asko jota kudeatzaile bezala, manager...\nNoiz arte entrenatuko duzu?\nLehen ez nuen horretan pentsatzen eta orain bai. Ez dakit... baina segur aski ez urte askoz gehiago. Nire indarrak nire lana baldintzatzen du. Niri ez zait plantak egitea gustatzen, ni naizen bezalakoa naiz eta hala jokatu nahi dut, autentikoa izan behar duzu, eta horregatik diot ez dudala urte askoz entrenatuko.\nZuk esan da oraindik noizbehinka jokatzea gustatuko zitzaizula.\nOrdu erdi! Ordu erdi baino ez... Nahiko nuke bai. Uruguaiko futboleko legenda batek esan zidan: “Nik 35 urterekin 20 urterekin nuen energia edukiko banu...” Hori pasatzen da. Niri aurrekoan pasa zitzaidan, Antofagastaren aurka 2-0 galdu genuen ligako partidan... Ordu erdi baino ez... une jakin batean taldeari nik dakidana transmititu ahal izateko. Tira, nik beti nahi izan dut hori, egondako ia talde guztietan kapitain izan nintzen.\nUruguain txapeldun, Real igo eta mantendu, Txilen txapeldunorde... Helburuak lortu dituzu ia beti.\nAEBetako langileak bezalakoa naizela esaten didate, helburuak zehaztea gustatzen zaidala, eta hala da, beste guztia hitz hutsak direlako. Nik agian ez dakit nire burua ondo saltzen. Nik lehen eguneko bileran hitz egiten dut bakarrik. Hau egiteko ekarri nauzue eta egin dut, zer egin dut gaizki? Taldeetako buruei zera pasatzen zaie, asmoak urtea garatu hala aldatzen dituztela. Realean, agian, gerta zitzaigukeen gauzarik txarrena hain lehen itzuli ona egin izana da, eta bigarren hain txarra. Alderantziz izan balitz, agian, ezin hobe.\nAukerak izan zenituen Espainiako Ligan jarraitzeko.\nBai, Racingekin hitzartuta nuen, Lehen Mailan zegoen, baina azken unean Cuper aukeratu zuten. Zorionez ez zen irten. Lanik gabe egondako lehen sei hilabeteetan joan etorri asko egin nituen Espainiara, eta bi bilera izan nituen sei talde garrantzitsuenetako birekin. Egun ez daude sei onenen artean, ez da zaila asmatzen. Zuriz janzten dute biek.\nEta bietako hiri batean bero asko egiten du?\nBai [Sevilla dela uler daiteke]. Kasuetako batean presidentearena izan zen nire aldeko iritzi onena. Ez ziren irten eta kito, Montevideon harrapatu ninduen hark, agian Madrilen egon banintz... Denborak dena sendatzen du.\nEuropara itzuliko al zara?\nEz dakit. Ikusiko dugu, gustatuko litzaidake. Ez da helburu bat. Bere garaian bazen helburua, baina ikusi dut Hego Amerikan edo Europan entrenatzea gauza bera dela, trajea eta gorbata.\nAspirazio edo ametsik ba al duzu?\nBai, noski, zure jaioterriko selekzioa zuzentzea, lorpen handia litzateke. Baina Uruguai une oso onean dago eta ez da aldaketarako garaia. Nik gainera ahal izan dudanean lagundu izan diet, txostenen bat edo besterekin eta lagun onak ditut orain selekzioa zuzentzen ari den multzoan.\n“Ohiko besarkada eman beharrean bostekoa eman zidaten egunean sumatu nuen: hemen zerbait arraro dago”\nNola gogoratzen duzu Reala?\nZoragarria izan zen hura. Gauzak bere unean esan behar dira, eta orain esatean agian badirudi koipea ematen ari naizela, baina jendeak badaki. Nire aita Andoaingoa zen, lehengusuak han bizi dira... Nik memoria dudanetik Realeko elastikoa izan dut etxean,1980ko taldeak buruz ezagutzen nituen, Gorrizekin argazki atera nuen eta oraindik gordea dut, hura ikusgarria zen niretzat. Asko pozten naiz Reala egiten ari denarekin. Realak jende bikaina du. Nik ez dut ezer esateko, guztiz kontrakoa, dena diet eskertzeko jokalariei, eskatu genien guztia egin zuten, askotan zergatik egin zuten ulertu gabe ere, baina berdin egin zuten. Agian nire gabezia izan zen ondo azaltzeko nahikoa argi hitz ezin hitz egitea. Mezua ulertu zuten, eta urteekin hazten jarraitu dute.\nZurea lotura pertsonala zen.\nNi Donostiara joan nintzenean dena ezagutzen nuen. Dena den, niretzat ere erraza zen, giro ezkorretik kanpo iritsi nintzelako, libre nintzen. Beste guztia ezagutzen nuen, gipuzkoarra nola zen banekien: xumetasuna, perfil baxua esaten dena... eta guk horren kontra borroka egiten genuen. Aro bikaina izan zen, eta eskertuta nago, ez dakit, jaungoikoari, patuari... eta pozik nago jarritako helburuak lortu genituelako.\nRealaren historia liburuan tokia izango duzu, zuk igo zenuen taldea?\nPolita da hori. Noizbait Ormaetxearekin ematzearekin hitz egin izan dut eta hari berdina pasatzen zitzaion. Jendeak maitasun hori adierazten dizu. Azken bi urteetan hainbatetan joan naiz Donostiara, eta jendeak kalean gelditu izan nau, zerbait hartzera joan eta gonbidatu egiten zaituzte, "zu ez al zinen taldea igo zuen entrenatzailea?", ez dut ia inon ordaintzen, eta ez da kontu ekonomikoa baizik eta jendearen arreta da.\nReala mailaz igotzea zure lorpen handiena izan al zen?\nTira, lorpen bakoitzak bere gauza du. Uruguaiko liga irabaztea eta horietako batean Peñarol egoera txarrean uztea ere ez da gauza txikia. Realarena lorpen handia izan zen ni zirkuitu horretatik kanpo nengoelako, kutsatu gabe, eta ni eraman baninduten, uste dut, izaera lehiakorra txertatu nezakeelako izan zela. Taldeak gauza on asko zituen eta nik beste hori atxiki niezaiokeen, eta helburuak lortu genituen. Agian denborak beste lorpen batzuen atea ireki ahal izango zidan... baina tira, zalantza hor hor geldituko da.\nMin eman zizun ez jarraitzeak?\nBai, noski, min eman zidan. Moduak eman zidan min, bihotzez diot. Aste batzuk lehenago norbaitek komentarioren bat egin zidan, nik Loreni esan nion. Pixka bat inuzentea naiz alde horretatik, aurrez-aurre joan nintzaion, eta baloia bizilagunaren patiora botatzen duenaren antzeko erantzuna eman zidaten. Ez nuen ezer ulertu, Deportivori buruz hitz egin zidaten eta nik ez nuen inolako loturarik inorekin. Nik zerbaiten susmoa banuen ordurako. Partidak bukatzean taldeko kide batzuekin besarkatu egiten nintzen, eta Bartzelonari irabazi genion egunean (2-1, 2010-11 denboraldiko 33. jardunaldian), eskua eman zidaten. Egun horretan ikusi nuen, hemen zerbait arraroa dago [barrez], baina tira, ez dio axola. Baina tira, nik ulertzen dut, agian euren beldurra izango zen aurretik esan balidate ez nuela jarraituko igual lasaitu egingo nintzela. Horiek ez ninduten ezagutzen. Nire lehen obligazioa taldearekin zen, jokalariekin, jendearekin, hiriarekin, Gipuzkoarekin... eta gero, zuzendariekin, kontratua sinatuta badago hura ere bete behar da. Ez diot ezinikusirik inori, guztiz kontrakoa.\nZer moduzkoa da zure harreman zuzendaritzako kideekin?\nOna. Deitu izan diet zoriontzeko eta noizean behin animoak emateko. Harreman ona dut presidenteordearekin, eta Jokin Aperribairekin ere ona dudala uste dut. Nik hala sentitzen dut, bere aita ezagutu nuen, bere familia... Hau ez da egun batean bai eta hurrengoan ez, gauzak betirako dira, batez ere zintzotasuna eta maitasuna dagoenean. Oroitzapen ona dut, eta orain ona jende horrekin.\nHarreman zuzenagoa dut eurekin. Duela gutxi Bravorekin hitz egin nuen, Antoinerekin [Griezmann] ere bai. Mezuak tartekatzen ditut Mikel Gonzalezekin, Labakarekin, Roberto Navajasekin maiz hitz egiten dut, Zurutuzari modu onean errieta egiten diot, jokalari bikaina da, Ifranekin, Castrorekin... Aurrekoan autobuseko argazki bat bidali zidaten. Polita da, ongi sentitzen naiz.\nEgungo Real honetan zure eskua ikusten al duzu?\nTira, norbaitek beti uzten du zerbait, batez ere hazten ari den talde bat denean. Nik hartu nuen aurrekoen lana nabaritzen zen, Lillorena... eta litekeena da nire gauzak izatea, baina Montanierrenak era bai, eta orain Arrasaterenak, eta bihar beste batenak.\nRealaren bilakaerak harritu al zaitu?\nEz. Baina egia da ere mugara iristen ari dela. Talde handien ahal ekonomikoa ezingo du pasa, tira, agian egoera jakin batean, Xabi Alonso itzuliko balitz...\nZurrumurruak hor daude.\nBai, entzun ditut. Nik amesten nuen, zein polita izango zen Alonso eta Illarramendi elkarrekin jokatzen zuzendu ahal izatea. Paregabea... eta begira non elkartu diren, ez nuen inoiz usteko.\nTalde berezia al da Reala?\nEz dut uste. Realean pasatzen ziren gauza on eta txarrak toki guztietan pasatzen dira. Ulertzen dut sentimendu hori, atxikimendu hori, eta jendeak zioen: "Hau bakarrik Realean pasatzen da", ez, ez da hala, toki guztietan gertatzen da. Talde asko daude zaleen babes itsua dutenak. Esaterako, duela aste batzuk Ekuadorrera joan ginen Emelec-en aurka jokatzera. Etxean 4-0 irabazi genuen eta han 2-3 gero. Partida bukatu eta estadio guztia zutik txaloka, guztia! Hori Uruguain ezinekoa da, eta hemen, Santiagon, ere bai. Realean alde horretatik itxuraldaketa bat egon zela iruditzen zait, iristean jendea hotz ikusten nuen... Garai zaila zen, baina nik beti nioen, jendeari ez zaio eskatu behar, eman egin behar zaio lehenbizi, eta sarituko gaitu. Azken partida hura, estadioa beteta, 10.000 lagun kanpoan... ez da kasualitatea. Horregatik esan nuen hura: "Ez zaitezte banandu".\nRe: Martin Lasarteri elkarrizketa Berrian\npor kaplan el Miér Dic 04, 2013 7:45 pm\nTekniko bezala mugatua izan zitekeen baina PRESTATZAILE ona eta JAUN osoa ere bada. Non geundeke gure taldea hartu izan ez balu?! Gogoan izango dut beti.\n(Eskerrik asko cotilla elkarrizketa ekartzeagatik!)\npor cotilla el Miér Dic 04, 2013 9:57 pm\nkaplan escribió: Tekniko bezala mugatua izan zitekeen baina PRESTATZAILE ona eta JAUN osoa ere bada. Non geundeke gure taldea hartu izan ez balu?! Gogoan izango dut beti.\nEz horregatik, kaplan. Nire ustez, ahaztu samarra daukagu Lasarte jauna. Ez genuke ahaztu behar bera entrenaitzaile zela igo ginela 2. mailako putzu ilunetik eta beti gizatasun handia erakutsi duela, bai bere lanean bai bere adierazpenetan. Oraindik maite gaituela nabaritzen da eta guk ere maite dugu, noski.\npor kaplan el Miér Dic 04, 2013 10:23 pm\nEz dut uste ahaztu egin dugunik, bestelako gauza da, behar bada, guztiek ez diotela errekonozitzen izan zuen meritua. Berak zuzentzen zuen taldeak lortu zuena ez zen batere erraza izan, inor gutxik espero zuen denboraldi hartan igoera lortuko genuela, eta GIZON honek eman zigun bultzada erabakigarria izan zen, zalantzarik gabe.


Natura-guneetako autobabesa (bideoa)\nPerretxikoen garaiko prebentzioa (bideoa)\nMendia opari baliotsua? edo zigor gogorra izan daiteke!\nMendiko segurtasunaren oinarriak heziketa eta informazioa dira.\nIkasi eskarmentu handiagoa duten pertsonengandik.\nKlub baten eta Federazioaren bazkide izateak lagunduko dizu hobeto prestatzen eta pertsonak eta lekuak ezagutzen.\nOndo prestatu zure irteerak: ibilbidea, bere alternatibak eta iragarpen meteorologikoak kontuan hartu.\nMaterial ona erabili eta egoera onean eduki; izan ere, zure segurtasuna horren mendean egongo da.\nEz zaitez bakarrik joan edo, bestela, aldez aurretik esan nora zoazen eta noiz itzuli behar duzun.\nZure gaitasunari eta esperientziari balio handiegia ematea oso arriskutsua da.\nEraman janaria eta edaria, oinarrizko botikina, aldatzeko arropa, txilibitua, iparrorratza eta mapa.\nEzer gertatuko balitz, ikusi non lor dezakezun laguntza eta eraman telefonoa edo beste baliabide bat laguntza eskatzeko.\nGarrantzitsuena ez da gailurrera iristea, baizik eta egiten duzun bidea eta kontatu ahal izatea.\nGainera: ez ezazu natura arriskuan jarri: errespeta ezazu!\nZure atzetik zuk bezala gozatu nahi izango duten beste pertsona batzuk etorriko dira. Ez ezazu zure oinatza utzi. Utzi natura dagoen bezala.\nEz utzi zaborrik. Jaso ezazu eta eraman baimendutako lekuetara edo zure etxera, beharrezkoa bada.\nNaturaren bakea eta isilunea errespeta itzazu.\nEz piztu surik, batez ere haizea badabil. Piztu behar baduzu, horretarako prest dauden lekuetan egin.\nEz ezazu bota zigarro-mutxikinik, piztutako pospolorik edo barbakoa-txingarrik.\nPortaera arduragabeak kalte ekologiko larria eragin dezake.\nDena den, lasaitu eta 112 telefonora deitu, larrialdietarako telefono bakarra